**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Δ΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

 **ΠΡ Α Κ Τ Ι Κ Ο**

 **(Άρθρο 40 παρ. 1 Κ.τ.Β.)**

Στην Αθήνα, σήμερα, 19 Οκτωβρίου 2022, ημέρα Τετάρτη και ώρα 13.20΄ , στην Αίθουσα Γερουσίας τoυ Μεγάρου της Βουλής, συνεδρίασε η Διαρκής Επιτροπή Οικονομικών Υποθέσεων, υπό την προεδρία του Προέδρου της, κ. Σταύρου Καλογιάννη και του Αντιπροέδρου της, κ. Αθανασίου Καββαδά, με θέμα ημερήσιας διάταξης: «Συνέχιση της συζήτησης επί του προσχεδίου του Κρατικού Προϋπολογισμού 2023» (3η συνεδρίαση).

Στη συνεδρίαση παρέστησαν ο Αναπληρωτής Υπουργός Οικονομικών, κ. Θεόδωρος Σκυλακάκης , ο Υφυπουργός Οικονομικών, κ. Απόστολος Βεσυρόπουλος, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αμανατίδης Γεώργιος, Αναστασιάδης Σάββας, Βλάχος Γεώργιος, Βολουδάκης Μανούσος – Κωνσταντίνος, Βρούτσης Ιωάννης, Ιατρίδη Τσαμπίκα (Μίκα), Καββαδάς Αθανάσιος, Καλογιάννης Σταύρος, Καραγκούνης Κωνσταντίνος, Καράογλου Θεόδωρος, Καρασμάνης Γεώργιος, Κελέτσης Σταύρος, Κεφαλογιάννης Ιωάννης, Κόνσολας Εμμανουήλ (Μάνος), Κοντογεώργος Κωνσταντίνος, Λεονταρίδης Θεόφιλος, Μάνη – Παπαδημητρίου Άννα, Μπούγας Ιωάννης, Μπουκώρος Χρήστος, Παπαδημητρίου Χαράλαμπος (Μπάμπης), Πασχαλίδης Ιωάννης, Ρουσόπουλος Θεόδωρος (Θόδωρος), Σαλμάς Μάριος, Σπανάκης Βασίλειος – Πέτρος, Σταμενίτης Διονύσιος, Τραγάκης Ιωάννης, Τσαβδαρίδης Λάζαρος, Υψηλάντης Βασίλειος – Νικόλαος, Φωτήλας Ιάσων, Αλεξιάδης Τρύφων, Αχτσιόγλου Ευτυχία, Γεροβασίλη Όλγα, Γκιόλας Ιωάννης, Δραγασάκης Ιωάννης, Ελευθεριάδου Σουλτάνα, Κόκκαλης Βασίλειος, Κουρουμπλής Παναγιώτης, Μπάρκας Κωνσταντίνος, Παπαδόπουλος Αθανάσιος (Σάκης), Παπανάτσιου Αικατερίνη, Σαρακιώτης Ιωάννης, Συρμαλένιος Νικόλαος, Τζανακόπουλος Δημήτριος, Τσακαλώτος Ευκλείδης, Φλαμπουράρης Αλέξανδρος, Αντωνίου Αντωνία (Τόνια), Αρβανιτίδης Γεώργιος, Λοβέρδος Ανδρέας, Σκανδαλίδης Κωνσταντίνος, Καραθανασόπουλος Νικόλαος, Μανωλάκου Διαμάντω, Βιλιάρδος Βασίλειος, Χήτας Κωνσταντίνος, Αρσένης Κρίτων – Ηλίας και Λογιάδης Γεώργιος.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κυρίες και κύριοι συνάδελφοι, καλησπέρα σας.

Αρχίζει η συνεδρίαση της Διαρκούς Επιτροπής Οικονομικών Υποθέσεων, με θέμα ημερήσιας διάταξης τη συνέχιση της συζήτησης επί του προσχεδίου του Κρατικού Προϋπολογισμού 2023. Είμαστε στην 3η συνεδρίαση. Τον λόγο έχουν οι συνάδελφοι Βουλευτές.

Τον λόγο έχει ο κ. Ευκλείδης Τσακαλώτος.

**ΕΥΚΛΕΙΔΗΣ ΤΣΑΚΑΛΩΤΟΣ:** Ευχαριστώ, κύριε Πρόεδρε.

Επιτρέψτε μου να αρχίσω με κάτι που είπε ο Πρωθυπουργός στην «Ώρα του Πρωθυπουργού», την προηγούμενη εβδομάδα.

 Λέει ο κύριος Μητσοτάκης: «Μια επιχείρηση, λοιπόν, η οποία ας πούμε ότι βγάζει 1.000 ευρώ κέρδη, με φορολογία 29%, επί δικών σας ημερών, θα πλήρωνε φόρο 290 ευρώ. Αν λόγω της ανάπτυξης μια τουριστική επιχείρηση βγάζει τώρα 1.500 ευρώ κέρδη, με φορολογία 22%, πόσο φόρο θα πληρώσει, κύριε Τσίπρα;». Tο ειρωνικό ύφος δεν χρειάζεται να το κάνω, το φαντάζεστε εσείς. «Αυτό δεν μπορείτε να το αντιληφθείτε; Τόσο δύσκολο είναι; Τόσο ξένο; Τόσο ξένη για εσάς είναι αυτή η έννοια;».

 Κύριε Σκυλακάκη, καταλαβαίνετε τι λέει ο κύριος Πρωθυπουργός; Ο κύριος Πρωθυπουργός λέει μια (μαθηματική) ταυτότητα. Τι λέει; Ότι ένα μεγάλο μερίδιο από μια μικρή πίτα είναι εν δυνάμει διαφορετικό από ένα μικρό μερίδιο μιας μεγάλης πίτας. Αυτό δεν είναι οικονομική σκέψη που θα έπρεπε να ξέρει ο κ. Τσίπρας. Είναι μια αναλυτική αλήθεια. Είναι κάτι σαν το «2 +2= 4» ότι αύριο ή θα βρέξει ή δε θα βρέξει, είναι αυτό που ονομάζουν και οι φιλόσοφοι, ως αναλυτική αλήθεια. Για να γίνει συνθετική αλήθεια, να μας πει κάτι για τον κόσμο, πρέπει να έχει μια σχέση αιτίας και ιδεατού. Πρέπει, δηλαδή, να υπάρχει μια σχέση αιτιότητας ανάμεσα στη μείωση του φόρου και στην αύξηση της ανάπτυξης. Μόνο τότε θα έπρεπε να το λάβει υπόψιν του ο κύριος Τσίπρας ή οποιοσδήποτε άλλος, για να μπορεί να απαντήσει στον κύριο Μητσοτάκη, γιατί, ακριβώς, ο κύριος Μητσοτάκης είπε το απόλυτο τίποτα. Είπε μια (μαθηματική) ταυτότητα και όλη η οικονομική ανάλυση των τελευταίων ετών μας αποδεικνύει ότι οι μεγάλες μειώσεις φόρων είτε είναι από την πλευρά του εισοδήματος, το 45% να γίνει 40% είτε είναι για τον φόρο των κερδών, δεν οδηγεί σε μεγαλύτερη ανάπτυξη. Θα καταθέσω αργότερα, στα πρακτικά, την πιο πρόσφατη μελέτη που παίρνει 10 - 15 περιστάσεις μειώσεων φόρων είτε φόρο εισοδήματος ή φόρο κερδών. Οι καθηγητές είναι άξιοι, από άξια πανεπιστήμια, LSE και King's που αποδεικνύουν ότι όλα αυτά τα επεισόδια μείωσης φόρων δεν οδήγησαν σε περισσότερη ανάπτυξη.

Άρα, το παράδειγμα του κυρίου Μητσοτάκη, ήταν αληθές, αλλά άσχετο. Δεν είχε καμία έννοια, εκτός, αν εσείς υποστηρίξετε ότι έχετε οικονομικές μελέτες που λένε το αντίθετο και θα θέλαμε να μας τις δείξετε, γιατί υπάρχει πολύ μεγάλη βιβλιογραφία και είσαστε από τους τελευταίους που πιστεύετε στη μείωση των φόρων, ούτε και οι αγορές.

Τώρα πάω σε κάτι, που είπε ο κ. Σταϊκούρας στην Επιτροπή, «Νομίζω τις τελευταίες εβδομάδες παρατηρήσαμε όλοι μας, το πώς δηλαδή, τιμωρούν ή τιμολογούν οι αγορές τις δημοσιονομικές υπερβολές άλλων χωρών. Ελπίζω και αυτό να είναι ένα καλό μάθημα απέναντι στην πολιτική ανευθυνότητα και τους οικονομικούς τυχοδιωκτισμούς».

Σε ποια χώρα αναφέρεται ο κ. Σταϊκούρας, αγαπητοί συνάδελφοι και συναδέλφισσες, στη Βρετανία, που έγινε αυτή η μεγάλη κρίση;

Πώς κέρδισε η Liz Truss;

Με το ίδιο χαμόγελο που είχε ο σύμβουλό σας από πίσω, λέγοντας, ότι πρέπει να γυρίσουμε στην ανάπτυξη και να μειώσουμε τους φόρους.

Ο Υπουργός Οικονομικών της Βρετανίας, ήθελε να μειώσει τον μεγαλύτερο συντελεστή φορολογίας εισοδήματος και το έκανε και έγινε ο κακός χαμός.

Έλεγε για κάποια άλλη φορά ο κ. Μητσοτάκης ή έλεγε για τη Βρετανία και αυτό που τράβηξαν οι συντηρητικοί ομοϊδεάτες σας τις τελευταίες δύο βδομάδες;

Ελπίζω να τους παρακολουθείτε που λένε το ίδιο.

Αυτούς δεν εννοούσε ο κ. Σταϊκούρας;

Για τους ανθρώπους που μας λένε εδώ και χρόνια, ότι, αν μειώσουμε τους φόρους στους πλουσίους θα έχουμε ανάπτυξη και άρα, θα έχουμε και περισσότερα έσοδα.

Άρα ή ο κ. Μητσοτάκης είπε μια αναλυτική αλήθεια, ταυτότητα, που δεν έχει καμία εμπειρική επίπτωση ή είπε μία συνθετική αλήθεια, δηλαδή, ότι ακόμα εσείς δίπλα στην Τruss, κατά του Biden, κατά όλης της οικονομικής βιβλιογραφίας και πιστεύετε στο Trickle-down economics και συνεχίζετε, όπως συνεχίζετε λέτε.

Στο Προσχέδιο του Προϋπολογισμού αναφέρεστε στο ρίσκο που υπάρχει.

Δεν μου λέτε, αυτή τη στιγμή, αν δεν εννοούσε ο κ. Σταϊκούρας τη Βρετανία και εννοούσε τα δικά μας ομόλογα και τα ιταλικά και αν αυτό είναι μεγάλο ρίσκο, ότι μπαίνουμε σε μια μεγάλη ύφεση ως αποτέλεσμα διαφόρων παραγόντων, που αυτή είναι μάλλον η πλειοψηφούσα άποψη των οικονομολόγων και των διεθνών οργανισμών;

Και άρα, λέτε εσείς, ότι εμείς δεν έχουμε πρόβλημα με το χρέος, γιατί έχουμε ανάπτυξη.

Μπορείτε να μου πείτε, πόσο θα ήταν το κόστος για το χρέος, αν δεν είχαμε μετατρέψει το μεγάλο όγκο σε σταθερά επιτόκια.

 Άρα, όταν γράφετε στο προσχέδιο του προϋπολογισμού, ότι κάπως εμείς ελέγχουμε το ρίσκο, γιατί δεν θα αυξηθεί το δικό μας χρέος, γιατί υπάρχει ανάπτυξη, ξεχνάτε ότι ο λόγος που γίνεται αυτό είναι ακριβώς επειδή τα επιτόκια και τον πολύ μεγάλο όγκο του δικό μας χρέους, είναι σχεδόν 90% για 6 χρόνια. Αν μιλάμε για 20 χρόνια που εγώ το υπολογίζω, για 20 χρόνια, είναι στο 70%.

 Αυτό είναι, και επειδή είμαι καλός άνθρωπος, κύριε Σκυλακάκη και πάντα υπάρχει χώρος και χρόνος για αυτοκριτική, για συγνώμη, για να μπορούμε να αναγνωρίσουμε τα λάθη μας. Θα θέλετε πια να ανασκευάσετε, ότι το μεγαλύτερο λάθος από τότε που υπήρξε η οικονομική πολιτική ήταν το «μαξιλάρι» του ΣΥΡΙΖΑ, γιατί ο κύριος Πρωθυπουργός, όταν βγαίνει στα ξένα κανάλια λέει ακριβώς αυτό. Χωρίς να έχει την εντιμότητα να πει ποιος το έκανε. Λέει ότι εμείς, «το εμείς» δεν ξέρω είναι βασιλικό; «Εμείς» στον κύριο Μητσοτάκη; είναι «Εμείς» της Νέας Δημοκρατίας; Είναι «εμείς» του Ελληνικού Κράτους; «Εμείς» λέει έχουμε σταθερά επιτόκια και έχουμε και αποθέματα. Αυτό λέει.

 Άρα, νομίζω ότι έχετε μια μεγάλη ευκαιρία να ζητήσετε ένα συγγνώμη, ότι κάνετε λάθος εκτίμηση, ότι ήταν χρήσιμο τελικά «το μαξιλάρι», ότι ήταν χρήσιμο ότι η προηγούμενη κυβέρνηση μας έβγαλε ένα καθαρό διάδρομο χρέους, όχι ότι έλυσε το απόθεμα χρέους, αλλά μας έδωσε ένα καθαρό διάδρομο για πολλά χρόνια με σταθερά επιτόκια, να έχουμε μια σοβαρή πολιτική ανάπτυξη.

Παρόλου, που είχατε όλο αυτό το ευνοϊκό χώρο και από αυτό που κάναμε εμείς και από τις αλλαγές της Ευρωπαϊκής Ένωσης και το Ταμείο Ανάκαμψης και για την αναστολή του Συμφώνου Σταθερότητας. Ισχύουν όλα που είχε πει στην εισήγηση της η κυρία Αχτσιόγλου. Αντί να το χρησιμοποιήσετε όλο αυτό, την ευκαιρία που είχατε με αυτό το πλαίσιο και που ισχύει ό,τι είπε η κυρία Αχτσιόγλου, ότι θέλετε εσείς να στηρίξετε τα υπερκέρδη.

 Άρα, στο τέλος της ημέρας η ευκαιρία που σας δώσαμε «το πλαίσιο» και σας έδωσε η Ευρωπαϊκή Ένωση «το πλαίσιο» για να έχουμε ανάπτυξη και να αντιμετωπίσουμε μακροπρόθεσμα αυτό το χρέος και να φύγουμε από αυτή την κατάσταση που ήμασταν. Για σας ήταν μια ευκαιρία, αλλά μια ευκαιρία να υποστηρίξετε τους ανθρώπους που τους στηρίζετε και σας στηρίζουν και έχουν υπερκέρδη και έχουν μια πολύ καλή κρίση. Γι’ αυτούς η κρίση για άλλη μια φορά με δικές σας πλάτες μπορούμε να πούμε, ότι είναι μια πολύ καλή κρίση. Ευχαριστώ πολύ, κύριε Πρόεδρε και ευχαριστώ για την ανοχή σας.

**ΣΤΑΥΡΟΣ ΚΑΛΟΓΙΑΝΝΗΣ (Προέδρος της Επιτροπής):** Ευχαριστούμε τον κ. Τσακαλώτο. Έχει ζητήσει να κάνει μια παρέμβαση ο Υπουργός, κύριος Σκυλακάκης.

Τον λόγο έχει ο κύριος Σκυλακάκης.

 **ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Αν μη τι άλλο, διότι οι αναφορές του αξιότιμου συνάδελφου της Αξιωματικής Αντιπολίτευσης, ήταν συνεχώς στο πρόσωπό μου. Οπότε, να πούμε δυο πράγματα.

 Πρώτον, για το αν οι επενδύσεις έρχονται με υψηλή φορολογία είτε με χαμηλή φορολογία, δεν έχετε παρά να κοιτάξετε την τεράστια αύξηση, την πολύ σημαντική αύξηση των επενδύσεων που έγινε στην Ελλάδα την τριετία αυτή.

 Διότι παρά το γεγονός, ότι ήμασταν σε δύο βαθιές κρίσεις που στην υπόλοιπη Ευρωζώνη οδήγησαν σε αρνητική συνεισφορά των επενδύσεων στο ΑΕΠ, η Ελλάδα ήταν η εξαίρεση έκανε 30% πάνω επενδύσεις σε σχέση με το 2019.

Αυτό, καλώς ή κακώς, οφείλεται στο επιχειρηματικό κλίμα και στη φορολογία.

Σε σχέση με αυτό που είπε ο Πρωθυπουργός, κ. Μητσοτάκης. Ο Πρωθυπουργός δεν αναφερόταν στο αν είναι ταυτολογία ή δεν είναι. Προφανώς είναι ταυτολογία. Το πρόβλημα είναι ότι, κάθε τόσο, βουλευτές σας έρχονται και λένε ότι έχουμε αυξήσει τους φόρους, επειδή αυξάνονται τα φορολογικά έσοδα, την ώρα που έχουμε μειώσει τους φορολογικούς συντελεστές. Αυτό εξηγούσε. Δηλαδή, ότι η αύξηση των φορολογικών εσόδων δεν είναι αύξηση των φόρων. Τόσο απλό. Και το εξήγησε λιγάκι αναλυτικά, για να γίνει πλήρως αντιληπτό.

Τώρα, σε σχέση με το «μαξιλάρι». Το «μαξιλάρι», το οποίο υπάρχει σήμερα, δεν έχει καμία σχέση με το «μαξιλάρι» που υπήρχε το 2019, διότι έχει άλλη προέλευση.

**ΕΥΚΛΕΙΔΗΣ ΤΣΑΚΑΛΩΤΟΣ:** Μείνετε στο «μαξιλάρι», για να διευκρινίσετε. Με ενδιαφέρει αυτό, για να το συζητήσω και στον Προϋπολογισμό.

 **ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Σας παρακαλώ, κύριε Τσακαλώτε, μην διακόπτετε.

**ΕΥΚΛΕΙΔΗΣ ΤΣΑΚΑΛΩΤΟΣ:** Συγγνώμη, κύριε Πρόεδρε, δεν είναι επιθετικό. Απλώς, η άποψη της Κυβέρνησης είναι ότι η οικονομική βιβλιογραφία, τα τελευταία 10 χρόνια, δίνει υποστήριξη στο Trickle-down economics; Αυτό θέλετε να μας πείτε; Δηλαδή, αν γίνουν μειώσεις είτε στο φόρο των κερδών, είτε στο εισόδημα, αυτό θα οδηγήσει σε 2, σε 4, σε 6, σε 8 χρόνια, σε μεγαλύτερη ανάπτυξη. Αυτή είναι η επίσημη θέση της Κυβέρνησης, διαβάζοντας την οικονομική βιβλιογραφία, τα τελευταία δέκα χρόνια;

 **ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Ακούστε, η θέση της Κυβέρνησης εκφράζεται με τις πολιτικές της. Και η πολιτική της λέει ότι, όταν ρημάξει τον κόσμο στην φορολογία, αυτός αποφεύγει να επενδύσει.

Τώρα, εάν εσείς θέλετε να επικαλεστείτε μελέτες οποιουδήποτε ανθρώπου ή επιστήμονα που λέει το αντίθετο, μπορείτε. Στην πράξη, την απάντηση την έδωσε η κατάσταση των επενδύσεων, επί της δικής σας κυβέρνησης.

**ΕΥΚΛΕΙΔΗΣ ΤΣΑΚΑΛΩΤΟΣ:** *(ομιλεί εκτός μικροφώνου)* Νασυμπεράνω ότι το Οικονομικό Επιτελείο δεν διαβάζει οικονομικά άρθρα. Αυτό καταλαβαίνω.

 **ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Σας παρακαλώ, κύριε Τσακαλώτε. Παρακαλώ, κύριε Υπουργέ, συνεχίστε.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Το Οικονομικό Επιτελείο έχει να διαχειριστεί την οικονομική πολιτική. Και, εδώ πέρα, η οικονομική πολιτική είναι πολύ απλή. Εσείς αυξήσατε τους φόρους και οι επενδύσεις μείνανε στον πάτο κι εμείς τους μειώσαμε και οι επενδύσεις αυξάνονται. End of story, που λένε και οι αγγλοσάξονες.

Πάμε στο «μαξιλάρι». Είχαμε μία σύνθεση του «μαξιλαριού», που μας άφησε ΣΥΡΙΖΑ:

Ήταν 16,5 δισεκ. το δάνειο που πήρατε από τον ESM *(Ευρωπαϊκό Μηχανισμό Σταθερότητας*), για να υπάρχει κάποια ασφάλεια εξαιτίας της έλλειψης εμπιστοσύνης που υπήρχε για την κυβέρνησή σας στις αγορές. Γι’ αυτό σας έδωσε το δάνειο ο ESM και έβαλε κιόλας όρο ότι πρέπει να πάρουμε και την άδειά του για να το χρησιμοποιήσουμε.

Δέκα δισεκατομμύρια ήταν τα χρήματα που είχε πάντα η ελληνική κυβέρνηση και τα οποία, πολύ καλά κάνατε - και συμφωνώ μαζί σας - που τα μεταφέρατε όλα στην Τράπεζα της Ελλάδος. Και το ολοκληρώνουμε. Ήταν θετική εξέλιξη. Να πω ότι ήταν πολύ καλό αυτό, το οποίο κάνατε, γιατί είχατε και πολλές αντιστάσεις από πάσης φύσεως φορείς.

Και, 11 δισεκατομμύρια προέρχονταν από την υπερφορολόγηση, πέραν του ποσοστού που σας ζητούσαν.

 **ΕΥΚΛΕΙΔΗΣ ΤΣΑΚΑΛΩΤΟΣ:** *(ομιλεί εκτός μικροφώνου*) Ο δικός σας Προϋπολογισμός άλλα λέει.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κύριε Τσακαλώτε, σας παρακαλώ πολύ. Ορίστε, κύριε Υπουργέ.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Αφήστε με, κύριε Τσακαλώτο, σας παρακαλώ. Εγώ δεν σας διέκοψα.

Τα 11 δισεκατομμύρια ήταν από την υπερφορολόγηση, σε μία περίοδο που η οικονομία βρισκόταν σε πολύ μεγάλη δυσπραγία. Δηλαδή, τι κάναμε; Είχαμε πολύ μεγάλη ανεργία, είχαμε αυτό που λέμε «παραγωγικό κενό» -output gap- και, από αστοχία στους προϋπολογισμούς, γιατί δεν το είχατε προβλέψει αυτό, πήρατε 11 δις παραπάνω.

Γιατί υπήρξε αυτή η αστοχία; Μπορούμε να κάνουμε διάφορες συζητήσεις, αλλά δεν είναι δική μου δουλειά. Αυτά τα 11 δισεκατομμύρια παραπάνω σήμαιναν ότι το output gap δεν περιορίστηκε, σε αυτό το διάστημα. Είχαμε πολύ χαμηλές επενδύσεις. Και, αυτή η πολιτική αντιστράφηκε.

Τώρα, μας έτυχε εμάς να έχουμε 3 πολύ μεγάλες κρίσεις. Και, στο τέλος των τριών πολύ μεγάλων κρίσεων, βγαίνουμε με χαμηλότερο ποσοστό χρέους απ’ ότι εσείς, στην περίοδο που κυβερνήσατε.

 Και αυτή η μείωση του χρέους, χωρίς να έχουμε σοβαρή αλλαγή στα δημοσιονομικά διαθέσιμα, είναι μία πολύ σημαντική εξέλιξη για τα δημοσιονομικά μας τα επόμενα χρόνια. Ένα κομμάτι της οφείλεται στον πληθωρισμό, ο οποίος είναι διεθνής και όντως, οφείλεται εκεί, αλλά να υπολογίσετε, ότι επειδή ο πληθωρισμός προέρχεται, κυρίως από την ενέργεια, είδη ενέργειας που η Ελλάδα δεν παράγει, μειώνει ταυτόχρονα και το ΑΕΠ. Κανονικά, όταν έρχεται μία κρίση καυσίμων και αερίου, όπως είναι η κρίση που έχουμε εδώ, υπάρχει ίδια μείωση με την αύξηση των τιμών. Διότι, όταν δεν παράγεις κάτι, το ΑΕΠ ευθέως μειώνεται. Αυτή τη μείωση του ΑΕΠ, εμείς, αντί να την δει η οικονομία ως μείωση του ΑΕΠ, από την πολιτική που ασκήσαμε, την είδε ως αύξηση του ΑΕΠ, 5,3. Αυτή είναι μια πραγματικότητα και ό τι και να λέμε, στο τέλος της ημέρας μετράει η ανάπτυξη σε μία χώρα και το ΑΕΠ.

 **ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε τον κ. Υπουργό. Τον λόγο έχει η κυρία Ελευθεριάδου.

 **ΣΟΥΛΤΑΝΑ ΕΛΕΥΘΕΡΙΑΔΟΥ:** Ευχαριστώ, κύριε Πρόεδρε. Κύριε Υπουργέ, νομίζω ότι, από τη μέχρι τώρα συζήτηση και τις τοποθετήσεις, τόσο της κυρίας Αχτσιόγλου, της Γενικής Εισηγήτρια μας, όσο και των Ειδικών Αγορητών μας, προέκυψε το γεγονός και δεν έχει δεν έχετε μπορέσει, μέχρι αυτή τη στιγμή τουλάχιστον, να το αντικρούσετε, ότι, πέραν της παγκόσμιας κρίσης, η συντριπτική πλειοψηφία της ελληνικής κοινωνίας βιώνει μια πρόσθετη κρίση, με έναν εκρηκτικό συνδυασμό ακραίων τιμών και αδύναμων εισοδημάτων. Ο εκρηκτικός αυτός συνδυασμός, ο πρωτοφανής για τα ελληνικά δεδομένα, έχει ονοματεπώνυμο. Έχει το ονοματεπώνυμο του Κυριάκου Μητσοτάκη. Και γιατί το λέμε αυτό; Γιατί οι πολίτες βιώνουν την ακρίβεια, την «ακρίβεια Μητσοτάκη» που ονομάζουμε εμείς, ενώ κάποιοι λίγοι και εκλεκτοί σωρεύουν ανεξέλεγκτα υπερκέρδη κερδοσκοπώντας σε βάρος της πλειονότητας της κοινωνίας, που δεν μπορεί πλέον να βγάλει ούτε το δεκαπενθήμερο, όχι το μήνα, όπως είθισται να λέγεται. Το δεκαπενθήμερο. Ενδεικτικά μόνο να αναφέρω ότι το 29% των Ελλήνων πολιτών βρίσκεται σε κίνδυνο φτώχειας και κοινωνικού αποκλεισμού. Χειρότερα από εμάς είναι μόνο η Ρουμανία και η Βουλγαρία στο ποσοστό αυτό, ενώ 32% αντίστοιχα των παιδιών διαβιούν σε καταστάσεις φτώχειας και αντιμετωπίζουν τον κοινωνικό αποκλεισμό. Ένας στους τρεις πολίτες έχει καθαρό μηνιαίο εισόδημα 330 ευρώ. Μόλις 330 ευρώ, όταν την ίδια στιγμή η κυβέρνησή σας καυχιέται ότι έχει μειωθεί η ανεργία. Αυτές είναι οι θέσεις εργασίας που προσφέρετε στους Έλληνες πολίτες, που προσφέρει ο κ. Μητσοτάκης στους Έλληνες πολίτες. Τριακόσια τριάντα (330) ευρώ μηνιαίως. Και φυσικά, 45% των εργαζομένων λαμβάνουν τον κατώτατο μισθό.

Ταυτόχρονα, η Ελλάδα είναι μια από τις ακριβότερες χώρες της Ευρώπης. Οι αυξήσεις στο ρεύμα είναι οι μεγαλύτερες στην Ευρώπη. Ο γενικός πληθωρισμός 12,1%, όπως και ο ενεργειακός πληθωρισμός είναι από τους μεγαλύτερους στην Ευρώπη. Το προσχέδιο του προϋπολογισμού αντανακλά την ομιλία του Πρωθυπουργού στη ΔΕΘ. Υποτιμάτε, για ακόμα μια φορά, τις σημαντικές επιπτώσεις των εκρηκτικών ανατιμήσεων και της ενεργειακής κρίσης και εμφανίζετε μια εικόνα ονομαστικής ανάκαμψης, χωρίς όμως αυτή να μεταφράζεται σε πραγματική αύξηση εισοδημάτων. Παρουσιάζετε μια εικονική πραγματικότητα, από την οποία απουσιάζουν ουσιαστικά μέτρα για την αντιμετώπιση της ακρίβειας και της ενεργειακής κρίσης. Αντί λοιπόν, να μειώσετε τους έμμεσους φόρους σε τρόφιμα και καύσιμα και να ρυθμίσετε την αγορά ενέργειας, με πλαφόν στη χονδρική και λιανική τιμή στο ρεύμα, αντί να περιορίσετε το περιθώριο κέρδους των παραγωγών ενέργειας και να φορολογήσετε πραγματικά τα υπερκέρδη, τι επιλέγετε να κάνετε; Εμμένετε και για το 2023 στην αδιέξοδη πολιτική της επιδότησης της κερδοσκοπίας.

Θέτετε σε κίνδυνο ταυτόχρονα με την επιβίωση των Ελλήνων πολιτών, την αξιοπρεπή διαβίωση - όχι επιβίωση, δεν πρέπει να έχουμε ως στόχο την επιβίωση - θέτετε σε κίνδυνο ταυτόχρονα και τα δημοσιονομικά οικονομικά του Κράτους, καθώς οι αδιέξοδες επιδοτήσεις στο ρεύμα και το φυσικό αέριο που ανακυκλώνουν την κρίση προς όφελος των παρόχων, θα κοστίσουν στο κράτος 9,5 δισεκατομμύρια μείον από τον Κρατικό Προϋπολογισμό και το Ταμείο Ενεργειακής Μετάβασης μόνο για το 2022.

Στο Προσχέδιο που φέρνετε, παρά την ακρίβεια, την αύξηση της φτώχειας και τη διεύρυνση των ανισοτήτων, δεν υπάρχει καμιά αναφορά σε αύξηση δαπανών για την πρόνοια, δαπάνες που είναι πιο επιτακτική ανάγκη να γίνουν από ποτέ. Ήδη, υποεκτελείται ο Προϋπολογισμός του 2022 στον τομέα αυτό, στον τομέα της πρόνοιας, κατά 480 εκατομμύρια και τα αναφέρω ένα – ένα:

Πρώτον, μείον 148 εκατομμύρια από το κοινωνικό εισόδημα αλληλεγγύης, μείον 97 εκατομμύρια από το επίδομα παιδιού, μείον 13 εκατομμύρια από το επίδομα γέννησης, δεύτερον, μείον 11 εκατομμύρια από αναπηρικά επιδόματα, μείον 32 εκατομμύρια για σχολικά γεύματα, τρίτον, μείον 11 εκατομμύρια για παροχές σε ανασφάλιστους υπερήλικες, τέταρτον, μείον 98 εκατομμύρια επιδότηση δανείων για τον πτωχευτικό νόμο και πέμπτον, μείον 80 εκατομμύρια για λοιπά προγράμματα και επιδοτήσεις για την ενίσχυση των ευάλωτων πολιτών.

Καμιά επιπλέον ενίσχυση δεν δίνεται στους συνταξιούχους για το 2022 - σας τα έχουν πει και οι ίδιοι οι συνταξιούχοι - ψίχουλα οι αυξήσεις που θα δοθούν από το 2023 που και αυτές οφείλονται σε νόμο του ΣΥΡΙΖΑ, διπλή η εξαπάτηση τους και με την κατάργηση της 13ης σύνταξης και με τις περικοπές των συντάξεών τους, οι οποίες δεν τους αποδόθηκαν πίσω ποτέ, παρά το ότι εκδόθηκαν αποφάσεις των ανωτάτων δικαστηρίων. Καμιά ουσιαστική στήριξη για τους εργαζόμενους. Παρά τη διπλή αύξηση, την ελάχιστη αύξηση, αυτή την κοροϊδία στον κατώτατο μισθό, οι μισθοί είναι χαμηλότεροι από τον Σεπτέμβριο του 2011. Το 2022 χαμηλότερος μισθός κατώτατος από τον Σεπτέμβριο του 2011. Καμιά στήριξη σε ανέργους. Θα δώσετε 250 € το Δεκέμβριο σε 100.000 μακροχρόνια ανέργους, δηλαδή θα δώσετε, κύριε Υπουργέ, 0,69 € την ημέρα και μόνο σε 100.000, ενώ τα στοιχεία του ΟΑΕΔ μιλούν για 525.832 μακροχρόνια ανέργους και όχι μόνο δεν τους ενισχύετε, φέρατε και τις τιμωρητικές διατάξεις του πρώην ΟΑΕΔ για όσους δεν δεχτούν τις δήθεν θέσεις εργασίας που θα τους προσφέρετε, θέσεις εργασίες που σε καμιά περίπτωση δεν μπορούν να διασφαλίσουν την αξιοπρεπή διαβίωση αυτών των ανθρώπων. Καμία αύξηση επιδομάτων ανεργίας για τους πρώτους 7 μήνες του νέου έτους, μετατίθεται και η αύξηση αυτή για τον Μάιο, μετά την αναμενόμενη αύξηση του κατώτατου μισθού που υποσχεθήκατε.

Για τους αγρότες δεν υπάρχει ακρίβεια. Δεν βλέπει η κυβέρνησή σας καμιά ακρίβεια για τους αγρότες. Οι προβλεπόμενες δημοσιονομικές παρεμβάσεις για αγρότες αφορούν μόνο στο 2022 και καμιά απολύτως αναφορά δεν υπάρχει για παρεμβάσεις για τους αγρότες το 2023. Δεν υπάρχει καμία πρόβλεψη, καμία αναφορά για τον ειδικό φόρο κατανάλωσης στο αγροτικό πετρέλαιο, για τη μείωση του ΦΠΑ στα λιπάσματα, τη μείωση του ΦΠΑ στις ζωοτροφές, την επιδότηση λιπασμάτων, το μεταφορικό ισοδύναμο. Η ενεργειακή κρίση για τους αγρότες τελειώνει για την κυβέρνηση Μητσοτάκη το 2022 και ταυτόχρονα τελειώνει και η κρίση της πανδημίας. Καμία ενίσχυση για τους αγρότες λόγω covid για το 2023. Κάθε πέρσι και καλύτερα για τον αγροτικό μας κόσμο.

Ο Προϋπολογισμός αυτός, κύριε Υπουργέ, δεν θα εφαρμοστεί. Θα ακυρωθεί τελικά με την ψήφο του ελληνικού λαού και στη συνέχεια, μια προοδευτική συμμαχία, μια προοδευτική κυβέρνηση, που θα εκφράζει τη μεγάλη κοινωνική πλειοψηφία, θα επαναφέρει τη χώρα σε ένα σύγχρονο ευρωπαϊκό κράτος, με δημοκρατία, σεβασμό στα ατομικά και δημοκρατικά δικαιώματα και πάνω από όλα, με δικαιοσύνη και αξιοπρέπεια, γιατί αυτή την αξιοπρέπεια προσπαθείτε να στερήσετε από τους Έλληνες πολίτες. Θέλετε να ζουν αναξιοπρεπώς και να φοβούνται να αντιδράσουν στα εκτρωματικά νομοσχέδια και στις εκτρωματικές πολιτικές σας επιλογές. Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει ο κ. Παπαδόπουλος.

**ΑΘΑΝΑΣΙΟΣ ΠΑΠΑΔΟΠΟΥΛΟΣ:** Σε περίοδο εξαιρετικά υψηλής αβεβαιότητας, με γνωστά τα προβλήματα έκρηξης των ανατιμήσεων, μεγάλης φτώχειας, απόγνωσης, συνεχιζόμενης αισχροκέρδειας, η κυβέρνηση ισχυρίζεται στην κατάθεση του προϋπολογισμού, ότι θα υπάρχει ανάπτυξη του ύψους του 2,1% το 2023. Κι όμως γνωρίζετε και το οικονομικό σας επιτελείο και συνολικά η κυβέρνηση, ότι ακόμα και στην έκθεση του ΟΗΕ για το εμπόριο και την ανάπτυξη, επισημαίνεται ο μεγάλος κίνδυνος ύφεσης, συνεχιζόμενης στασιμότητας, στο επόμενο χρονικό διάστημα και παρόλα αυτά εσείς ισχυρίζεστε ότι μπορεί να υπάρξει ανάπτυξη του επιπέδου του 2,1%. Νομίζω ότι τα ζητήματα τα οποία είναι μπροστά μας, είναι πάρα πολύ σοβαρά σε όλα τα επίπεδα και θα σταθώ σε ορισμένα από αυτά.

Το ζήτημα της παραγωγής είναι πάρα πολύ σημαντικό. Είναι γνωστή η επισιτιστική κρίση, είναι γνωστό ότι ακόμα και στα στοιχεία τα οποία δίνει ο Προϋπολογισμός, υπάρχει σοβαρό έλλειμμα στα τρόφιμα, ειδικά με τις εισαγωγές κρεάτων. Και όμως, τα ζητήματα τα οποία αφορούν στην ενίσχυση των κτηνοτρόφων για να μην σφάζουν τα κοπάδια τους, τη δυνατότητα των γεωργών να μπορούν να προγραμματίσουν τις καλλιέργειες τους, τα αρτοποιεία να μπορούν να συνεχίσουν να λειτουργούν και να μη βάζουν το ζήτημα ότι μπορούν να κλείσουν, σας αφήνει, ουσιαστικά, στον προϋπολογισμό αδιάφορους. Και αντίστροφα, εκείνο το οποίο διαπιστώνουμε είναι ότι λέτε, ότι αν εφαρμοζόταν ο εναλλακτικός τρόπος αντιμετώπισης όλων αυτών των μεγάλων ζητημάτων, με το πρόγραμμα του ΣΥΡΙΖΑ για την αναγέννηση της χώρας, θα υπήρχε εκτροχιασμός. Δεν έχουμε ακούσει, όμως, αγαπητοί φίλοι της κυβέρνησης, κανένα σοβαρό επιχείρημα, ποιο ακριβώς μέγεθος θα οδηγούσε σε εκτροχιασμό.

Ενώ λέτε και έτσι φαίνεται από τα δεδομένα, ότι θα υπάρχει η δυνατότητα για μεγάλη αύξηση των έμμεσων εσόδων, περίπου στα επίπεδα του 4% το 2023. Εν τούτοις, η δυνατότητα για να μπορούμε να μειώσουμε τον ειδικό φόρο κατανάλωσης στα καύσιμα, κατά 1,5 δισ. ή τον φόρο προστιθέμενης αξίας στα τρόφιμα, στα είδη πρώτης ανάγκης, που δεν αντιμετωπίζονται με το καλάθι της νοικοκυράς, είναι πάρα πολύ σοβαρό το ζήτημα. Στο ύψος προτείνουμε εμείς του ενός δισεκατομμυρίου. Προβλέπουν αυτά εκτροχιασμό; Η στήριξη εισοδημάτων, τα ζητήματα τα οποία βάζουμε εμείς συνολικά στην στήριξη του κοινωνικού κράτους για την παιδεία, για την υγεία, για την πρόνοια, για το κοινωνικό κράτος συνολικά, είναι ζητήματα που είναι προτεραιότητα σε αυτή την περίοδο. Τα ζητήματα τα οποία αφορούν στην παραγωγική ανασυγκρότηση, σύμφωνα με το δικό μας μοντέλο, αποτελούν ύψιστη προτεραιότητα.

Αλλά ακόμη και τα θέματα του πώς μπορούμε να στηρίξουμε την ταχύτερη απόδοση της δικαιοσύνης ή την υπογεννητικότητα, την αντιμετώπιση του δημοσιονομικού προβλήματος της χώρας, είναι πάρα πολύ σοβαρά ζητήματα. Σε ποιο από αυτά τα μεγέθη εσείς προβλέπετε εκτροχιασμό; Εμείς έχουμε προτείνει, για παράδειγμα, ότι στα ζητήματα τα οποία αφορούν παρεμβάσεις στην ενέργεια, θα μπορούσαν να δώσουν και από τον προϋπολογισμό, αλλά και από το Ταμείο Ανάκαμψης και Ανθεκτικότητας, μια προτεραιότητα στη σύνδεση των δικτύων για τις ενεργειακές κοινότητες, για επενδύσεις της στέγης και για μικρούς επενδυτές και για βιοτεχνίες, βιομηχανίες, αλλά και για τις ενεργειακές κοινότητες, που είναι για εμάς προτεραιότητα.

Αυτά τα ζητήματα δεν περιλαμβάνονται σε δράσεις και είναι πάρα πολύ σοβαρά τα ζητήματα τα οποία αφορούν παράλληλα στα θέματα υγείας σε μια συνεχιζόμενη οικονομική κρίση. Βλέπετε ότι η υγειονομική κρίση συνεχίζεται, η πανδημία συνεχίζεται, τα κρούσματα συνεχίζονται κι όμως αγνοείτε την πραγματικότητα, αγνοείτε ότι τμήματα και κλινικές κοντεύουν να κλείσουν ή αρκετές από αυτές κλείνουν, ότι σε μεγάλα θέματα τα οποία αφορούν στις προτεραιότητες θα μπορούσαμε να βάλουμε κίνητρα και στην αύξηση μισθών, αλλά και στην αύξηση των δυνατοτήτων για εκείνες τις ειδικότητες οι οποίες βρίσκονται σε μεγάλες ελλείψεις. Από την πλευρά της κυβέρνησης δεν υπάρχει κανένας σχεδιασμός. Αντίθετα, βλέπουμε ότι τα κενά τα οποία υπάρχουν και στον Προϋπολογισμό για τις δαπάνες των νοσοκομείων σε επόμενο χρονικό διάστημα, οδηγούν στο γεγονός ότι διαπιστώνουμε 1 δισ. 32 εκατ. ευρώ να είναι ακόμη τα οφέλη τα οποία έχουν τα νοσοκομεία μας και, αντίστοιχα, έχουν οι δομές πρωτοβάθμιας φροντίδας υγείας κ.ο.κ., όπως και ο ΕΟΠΥΥ για να μπορεί να ανταποκρίνεται πραγματικά στις ανάγκες μιας εποχής με απόγνωση.

Σε αυτά, λοιπόν, τα θέματα τα οποία αφορούν σε ένα εναλλακτικό πρόγραμμα προοδευτικό το οποίο να στηρίζει μια άλλη λογική για τα θέματα της ανάπτυξης, για να μπορέσουμε να απαντήσουμε και στα θέματα που μας έβαλε ο κ. Αρσένης ή στα ζητήματα των δυνατοτήτων ύπαρξης ενός εναλλακτικού προγράμματος συμμαχικής προοδευτικής κυβέρνησης σ’ αυτή την περίοδο, εμείς βλέπουμε ότι από την πλευρά τη δική μας κατατίθενται τεκμηριωμένες προτάσεις, τεκμηριωμένες εισηγήσεις για το τι εναλλακτικό μπορούμε να κάνουμε και από την πλευρά της κυβέρνησης υπάρχουν όλα εκείνα τα ζητήματα που συνεχίζουν την απόγνωση για την κοινωνία.

Θέτουμε, λοιπόν, όλα αυτά τα θέματα ενόψει των προτάσεων που έχουν κάνει και οι κοινωνικοί φορείς, τα οποία βάζουν όλοι οι τομείς που θέλουν στήριξη αυτή την περίοδο και η μικρομεσαία μας επιχειρηματικότητα, ώστε να υπάρχουν δυνατότητες ενός άλλου προγράμματος.

Εμείς επιμένουμε ότι τα στοιχεία του Προϋπολογισμού, αλλά και τα δεδομένα των αλλαγών που θα έπρεπε να κάνετε στο Ταμείο Ανάκαμψης και Ανθεκτικότητας, είναι ζητήματα τα οποία χωρούν μια άλλη λογική που δεν την έχετε και εδώ προτείνουμε εμείς ένα πρόγραμμα πραγματικά εναλλακτικής διακυβέρνησης.

Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Ευχαριστούμε κι εμείς τον κ. Παπαδόπουλο.

Τον λόγο έχει ο κ. Συρμαλένιος.

**ΝΙΚΟΛΑΟΣ ΣΥΡΜΑΛΕΝΙΟΣ**: Ευχαριστώ, κύριε Πρόεδρε. Απλώς διαδικαστικά να πω για άλλη μια φορά ότι το Προεδρείο της Βουλής θα πρέπει να βρίσκει έναν τρόπο τουλάχιστον με μία ώρα διαφορά να συνεδριάζουν οι Επιτροπές, διότι βλέπετε τρέχουμε από τη μία στην άλλη.

Σε σχέση με το προσχέδιο του Προϋπολογισμού για το 2023, στη συζήτηση στην πρώτη συνεδρίαση ο Υπουργός, κ. Σταϊκούρας παρουσίασε μια σχεδόν ειδυλλιακή εικόνα της ελληνικής οικονομίας, η οποία, βεβαίως, αντανακλά την εικόνα της ευημερίας των ισχυρών που θέλει να εκφράσει ο κ. Σταϊκούρας.

Εγώ θα έλεγα ότι το ποιοτικό στοιχείο που διακρίνει τους ρυθμούς ανάπτυξης της ελληνικής οικονομίας για το 2022, προήλθε κυρίως από την αυξημένη ρευστότητα και την ιδιωτική κατανάλωση των ισχυρότερων οικονομικά στρωμάτων και όχι από την ανάπτυξη της παραγωγικής βάσης. Το λέω αυτό διότι ο δείκτης της διεύρυνσης του ελλείμματος στο εμπορικό ισοζύγιο - εισαγωγές πολύ υψηλότερες από τις εξαγωγές - δείχνει ακριβώς ότι η δομή της ελληνικής οικονομίας, πέραν του τουρισμού, είναι μία δομή εύθραυστη και αναιμική σε σχέση με την παραγωγική βάση και στον δευτερογενή τομέα στη βιομηχανία και βεβαίως και στις υπηρεσίες.

Επίσης, τα αυξημένα φορολογικά έσοδα, στα οποία μεγάλο ποσοστό κατέχουν οι έμμεσοι φόροι, αποδεικνύουν μεν την αύξηση των εσόδων του Κράτους, που είναι καλό πράγμα γενικά, ταυτόχρονα, όμως αναδεικνύουν τη μεγάλη μείωση των εισοδημάτων των πολιτών. Διότι, όταν πληρώνεις έμμεσο φόρο ΦΠΑ, τον ειδικό φόρο στα καύσιμα, που επανειλημμένως έχουμε ζητήσει τη μείωσή τους και έχουμε αύξηση 6,4 δισ. στους έμμεσους φόρους, σε σχέση με την προβλεπόμενη αύξηση του 2022 στον αρχικό προϋπολογισμό, καταλαβαίνουμε ότι ένας που έχει και κατέχει πληρώνει έμμεσο φόρο, αλλά ένας που δεν έχει και δεν κατέχει, πληρώνει το ίδιο έμμεσο φόρο. Άρα οι ανισότητες μεγαλώνουν.

Η μεγάλη αβεβαιότητα, την οποία παραδέχεται, βεβαίως, και η εισηγητική έκθεση του προσχεδίου του 2023, είναι καθοριστικό στοιχείο για το πώς θα εξελιχθεί ο Προϋπολογισμός του 2023 και είναι εντυπωσιακό το στοιχείο μιας προβλεπόμενης αύξησης του πληθωρισμού 3%, που είναι πάρα πολύ ριψοκίνδυνη αυτή η πρόβλεψη, διότι, άλλωστε, και στον Προϋπολογισμό του 2022 το οικονομικό επιτελείο της Κυβέρνησης είχε προβλέψει μάξιμουμ 1% αύξηση στον πληθωρισμό και έπεσε βέβαια τελείως έξω, με αποτέλεσμα να έχουμε φτάσει στα δυσθεώρητα ύψη πάνω από το μέσο όρο της Ευρωπαϊκής Ένωσης στο, 11% και στο 12%. Για αυτό και η πρόβλεψη ότι θα περάσουμε σε πλεόνασμα 0,7% το 2023 είναι απολύτως έωλη και παρακινδυνευμένη, όταν ο ρυθμός ανάπτυξης προσγειώνεται μόλις στο 2,1%, ενώ και οι αυξήσεις των επιτοκίων, όπως το είπε και το Γραφείο του Προϋπολογισμού της Βουλής, αναδεικνύουν τους παράγοντες της επικινδυνότητας για το τι μέλλει γενέσθαι το 2023.

Πέρα από εκεί, ο Προϋπολογισμός δεν δείχνει καμία διάθεση παρέμβασης στην αγορά ενέργειας και στην αισχροκέρδεια των παρόχων, δεν δείχνει καμία διάθεση μείωσης των έμμεσων φόρων, ειδικά του ειδικού φόρου στα καύσιμα στα επιτρεπόμενα από την Ευρωπαϊκή Επιτροπή όρια και του ΦΠΑ στα είδη πρώτης ανάγκης. Όσο δε για το Ταμείο Ανάκαμψης, αυτό είναι στοχευμένο στις μεγάλες επιχειρήσεις. Κάναμε μια κουβέντα την προηγούμενη εβδομάδα με τον Αναπληρωτή Υπουργό, τον κ. Σκυλακάκη, όπου, βεβαίως, δεν μπόρεσε να αμφισβητήσει τους αργούς ρυθμούς εκταμιεύσεων και ότι οι λιμνάζοντες πόροι είναι γύρω στα 5,5 με 6 δισ. σε σχέση με αυτούς που έχουν εισρεύσει στη χώρα μας.

Το ιδιωτικό χρέος στο σύνολό του, προς όλες τις κατευθύνσεις, ανέρχεται περίπου στα 258 δισεκατομμύρια και αυτό λέει πολλά. Η ονομαστική αύξηση μισθών και συντάξεων σε καμία περίπτωση δεν μπορεί να αντισταθμίσει την αύξηση του πληθωρισμού και εγώ θα έλεγα ότι η ευημερία των αριθμών, όπως παρουσιάστηκαν από τους κυβερνητικούς ιθύνοντες και η ερμηνεία των αριθμών, υπηρετεί δύο διαμετρικά αντίθετες πολιτικές. Το αποτέλεσμα είναι για εμάς ότι διευρύνονται οι κοινωνικές ανισότητες και θα σας πω μόνο από τα στοιχεία της έρευνας οικογενειακών προϋπολογισμών της ΕΛΣΤΑΤ για το 2021 ότι το 25% του πληθυσμού με το υψηλότερο εισόδημα, στην έρευνα αυτή του 2021, κατέχει το 45,7% του συνολικού εθνικού διαθέσιμου εισοδήματος, έναντι μόλις 9,6% που κατέχει το 25% του πληθυσμού με το χαμηλότερο εισόδημα.

Τα φτωχότερα νοικοκυριά που είναι στο 20% του πληθυσμού, αύξησαν το 2021 τις δαπάνες τους σε σχέση με το 2020 κατά 2,6 %, ενώ τα νοικοκυριά του πλουσιότερου 20% του πληθυσμού κατά 10,7%. Αυτά είναι στοιχεία της ΕΛΣΤΑΤ Σεπτέμβριος του 2022, δεν μπορούν να αμφισβητηθούν και δείχνουν αυτό το οποίο λέμε και εμείς ότι οι αριθμοί ευημερούν αλλά οι ανισότητες διευρύνονται, ευχαριστώ.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αμανατίδης Γεώργιος, Αναστασιάδης Σάββας, Βλάχος Γεώργιος, Βολουδάκης Μανούσος – Κωνσταντίνος, Βρούτσης Ιωάννης, Ιατρίδη Τσαμπίκα (Μίκα), Καββαδάς Αθανάσιος, Καλογιάννης Σταύρος, Καραγκούνης Κωνσταντίνος, Καράογλου Θεόδωρος, Καρασμάνης Γεώργιος, Κελέτσης Σταύρος, Κεφαλογιάννης Ιωάννης, Κόνσολας Εμμανουήλ (Μάνος), Κοντογεώργος Κωνσταντίνος, Λεονταρίδης Θεόφιλος, Μάνη – Παπαδημητρίου Άννα, Μπούγας Ιωάννης, Μπουκώρος Χρήστος, Παπαδημητρίου Χαράλαμπος (Μπάμπης), Πασχαλίδης Ιωάννης, Ρουσόπουλος Θεόδωρος (Θόδωρος), Σαλμάς Μάριος, Σπανάκης Βασίλειος – Πέτρος, Σταμενίτης Διονύσιος, Τραγάκης Ιωάννης, Τσαβδαρίδης Λάζαρος, Υψηλάντης Βασίλειος – Νικόλαος, Φωτήλας Ιάσων, Αλεξιάδης Τρύφων, Αχτσιόγλου Ευτυχία, Γεροβασίλη Όλγα, Γκιόλας Ιωάννης, Δραγασάκης Ιωάννης, Ελευθεριάδου Σουλτάνα, Κόκκαλης Βασίλειος, Κουρουμπλής Παναγιώτης, Μπάρκας Κωνσταντίνος, Παπαδόπουλος Αθανάσιος (Σάκης), Παπανάτσιου Αικατερίνη, Σαρακιώτης Ιωάννης, Συρμαλένιος Νικόλαος, Τζανακόπουλος Δημήτριος, Τσακαλώτος Ευκλείδης, Φλαμπουράρης Αλέξανδρος, Αντωνίου Αντωνία (Τόνια), Αρβανιτίδης Γεώργιος, Λοβέρδος Ανδρέας, Σκανδαλίδης Κωνσταντίνος, Καραθανασόπουλος Νικόλαος, Μανωλάκου Διαμάντω, Βιλιάρδος Βασίλειος, Χήτας Κωνσταντίνος, Αρσένης Κρίτων – Ηλίας και Λογιάδης Γεώργιος.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει η κυρία Γεροβασίλη.

**ΟΛΓΑ ΓΕΡΟΒΑΣΙΛΗ:** Ευχαριστώ, κύριε Πρόεδρε. Πέρυσι στον Προϋπολογισμό του 2022, η κυβέρνηση με τυμπανοκρουσίες διακήρυξε ότι έφερνε τον πρώτο Προϋπολογισμό μετά το τέλος της πανδημίας ή αλλιώς το διατύπωνε τον προϋπολογισμό του τέλους της πανδημίας και ότι αρχές του 2022 η πανδημία θα είχε τελειώσει. Κάπως έτσι πέρυσι περιέκοψε τα 821 εκατομμύρια από τον τακτικό προϋπολογισμό του Υπουργείου Υγείας, όχι στο τέλος αλλά στην κορύφωση της πανδημίας. Τα αποτελέσματα γνωστά, αποτυπώθηκαν πρόσφατα και από την μελέτη Λύτρα. Αλλά δυστυχώς δεν είναι ότι αποτυπώθηκαν δεν είναι αυτό το δυστυχές. Το δυστυχές είναι αυτό το οποίο συνέβη στην ελληνική κοινωνία.

Και βέβαια οι περσινές εξαγγελίες μπροστά στις φετινές δεν είναι τίποτε, ωχριούν. Ιστορικός Προϋπολογισμός, ορόσημο στη σύγχρονη ιστορία της χώρας. Είπε ο Υπουργός στη Βουλή. Η Ελλάδα ένα από τα επτά οικονομικά θαύματα δανείστηκε τον χαρακτηρισμό ο Εισηγητής της Συμπολίτευσης. Η Νέα Δημοκρατία οδηγεί το σκάφος στη φουρτούνα δίχως να αλλάζει πορεία. Εδώ θα συμφωνήσουμε αρκετά. Δηλαδή, ναι δεν αλλάζει πορεία η Νέα Δημοκρατία αλλά το πού καταλήγουμε, δεν είναι πολύ βέβαιον το πιθανότερο στα βράχια.

Και βεβαίως άλλη μία φράση του Υπουργού, ότι δήθεν η αδυναμία αναγνώρισης της πραγματικότητας από την Αξιωματική Αντιπολίτευση προκαλεί θυμηδία. Και ευτυχώς που η κυβέρνηση αναγνωρίζει την πραγματικότητα και την αντιλαμβάνεται τόσο καλά και τόσο καλά αντιλαμβάνεται τις αντοχές της ελληνικής κοινωνίας, η οποία υπόσχεται αυξημένα φορολογικά έσοδα. Γιατί το ξέρουμε όλοι το ξέρετε και εσείς, ότι η αύξηση των εσόδων δεν προέρχεται από ανάπτυξη προέρχεται από αφαίμαξη, από υπερφορολόγηση μικρών και μεσαίων εισοδημάτων, κυρίως βεβαίως μέσω των έμμεσων φόρων.

Σε ακραίες συνθήκες ενεργειακής κρίσης με πληθωρισμό 12%, η αύξηση των εσόδων από ΦΠΑ 4 δις. ευρώ, 7 φορές μεγαλύτερη από την αύξηση των εσόδων από τον φόρο των επιχειρήσεων. Και για το 2023 η κυβέρνηση θέλει και άλλη μία αύξηση από ΦΠΑ και ειδικό φόρο κατανάλωσης κατά 593 εκατομμύρια ευρώ. Αυτά κυρίες και κύριοι συνάδελφοι εκτιμώ πως είναι τα πήλινα πόδια της ανάπτυξης του κυρίου Μητσοτάκη. Και αυτά ενώ ένας στους τρεις Έλληνες έχει μισθό 330 ευρώ το μήνα, 600.000 άνθρωποι καταγράφονται ήδη στα όρια της φτώχειας και τα στοιχεία βεβαίως συντριπτικά όσον αφορά τους όρους ζωής.

Η Ελλάδα, η ακριβότερη στην Ευρώπη σε κόστος προμήθειας ρεύματος, η Ελλάδα τρίτη στην ευρωζώνη στον ενεργειακό πληθωρισμό περίπου 53,3% αντί του ευρωπαϊκού μέσου όρου 40,8. Πληθωρισμός εκτινάχθηκε στο 12%. Η Αθήνα η ακριβότερη από τις 21 πρωτεύουσες στην Ευρωπαϊκή Ένωση στη λιανική τιμή ρεύματος. Όλα αυτά, είναι στοιχεία τα οποία προφανώς δεν τα είχε εφεύρει ο ΣΥΡΙΖΑ ή εγώ προσωπικά.

Και βεβαίως, δεν είναι περίεργο ότι πάνω από 50% των νοικοκυριών, έχουν οφειλές στους λογαριασμούς ενέργειας που δεν ξέρει κανείς πότε μπορούν να εξοφληθούν, ο ένας λογαριασμός πέφτει πάνω στον άλλον και συνεχίζεται το αδιέξοδο. Η ιδιωτικοποίηση της ΔΕΗ, η δήθεν κατάργηση της ρήτρας αναπροσαρμογής, εν τέλει βεβαίως αύξησε το κόστος του ρεύματος. Η επιδότηση της αισχροκέρδειας των παραγωγών ενέργειας από τα φορο- έσοδα, δηλαδή όλα αυτά ξέρετε γίνονται προκλητικά κάποια στιγμή.

Από τη φορολογία τελικά, αυτή την αυξημένη φορολογία, επιδοτούνται οι ηλεκτροπαραγωγοί. Δεν περιορίζονται τα υπερκέρδη, ούτε φορολογούνται, αλλά νομιμοποιούνται. Όμως, τα εισοδήματα των νοικοκυριών συρρικνώνονται. Τα νοικοκυριά που αιμορραγούν, το κόστος ενέργειας στη συνέχεια περνάει και στην παραγωγική αλυσίδα στη χώρα και στον πρωτογενή τομέα και στην αγροτική και κτηνοτροφική παραγωγή και στη βιομηχανία. Ο κύκλος της οικονομίας δυναμιτίζεται.

Δεν ξέρω πώς βλέπετε, συνάδελφοι της κυβέρνησης, αυτή την πραγματικότητα, στην οποία, θέλετε να επιμένετε, αλλά νομίζω ότι είναι μια εικονική πραγματικότητα που απλώς θέλετε να προμοτάρετε.

Στους εργαζόμενους καμία ουσιαστική στήριξη. Αναπλήρωση του εισοδήματος, αναπλήρωση της τεράστιας απώλειας της αγοραστικής δύναμης των εργαζομένων προφανώς δεν υπάρχει. Ο κατώτατος μισθός στην Ελλάδα σήμερα είναι λιγότερος από τον κατώτερο του 2011. Καμία στήριξη στους συνταξιούχους και υπόσχεστε καλάθια στο σούπερ μάρκετ, όπου πια οι καταναλωτές όχι μικρό, αλλά ούτε καν καλάθι δε μπορούν να κρατήσουν τα νοικοκυριά που δε μπορούν να βγάλουν το μήνα.

Αυτόν τον Προϋπολογισμό εισηγείστε. Είδαμε και τα χθεσινά, όπου διαμαρτυρήθηκαν οι μαθητές στον Πρωθυπουργό της χώρας στην επίσκεψή του σε ορεινή περιοχή για τη θέρμανση και η απάντηση ότι έχουν διαδραστικούς πίνακες. Αντί για υποδομές και καθηγητές στα Πανεπιστήμια, στα Πανεπιστήμια έχουμε ένα ειδικό σώμα Αστυνομικών και βεβαίως, φοιτητές να πέφτουν από τα παράθυρα εξαιτίας του συνωστισμού στις αίθουσες, εξαιτίας ελλείψεως διδακτικού προσωπικού.

Το πρωί χαριτολογώντας λέγαμε μερικοί συνάδελφοι ότι μετά από το τραγικό γεγονός του φοιτητή στη Θεσσαλονίκη που έπεσε από το παράθυρο η κυβέρνηση θα βρει ένα καινούργιο επιχείρημα για να μειώσει τους εισακτέους. Το λέγαμε χαριτολογώντας, αλλά δεν άργησε, αφού σε λίγο αργότερα ο Πρύτανης του Πανεπιστημίου της Μακεδονίας και έριξε την ιδέα και είπε ότι αυτά τα ζούμε και τα ζούσαμε, διότι, δε συμφωνούν τα κόμματα στην ελάχιστη βάση εισαγωγής στα Πανεπιστήμια.

Δεν τολμάμε να κάνουμε ένα αστείο και γίνεται πραγματικότητα. Δεν ξέρω οι συνάψεις πώς λειτουργούν, αλλά εμένα εκτός από την ιδεολογική εμμονή με ξεπερνάει και η μάχη που δίνουμε με το αυτονόητο και την κοινή λογική. Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει ο κ. Κόνσολας.

**ΕΜΜΑΝΟΥΗΛ (ΜΑΝΟΣ) ΚΟΣΝΟΛΑΣ:** Ευχαριστώ, κ. Πρόεδρε. Πραγματοποιείται σήμερα η τρίτη συνεδρίαση ως συνέχιση της συζήτησης επί του Προσχεδίου του Κρατικού Προϋπολογισμού και η κοινή διαπίστωση είναι ότι υπάρχει ζωηρό ενδιαφέρον από τους συναδέλφους, παρά το ότι είναι μια δύσκολη μέρα γιατί υπάρχουν παράλληλες συνεδριάσεις στην εθνική αντιπροσωπεία Επιτροπών. Παρ’ όλα αυτά, όλοι θέλουν να συμμετέχουν σε αυτή την πολύ σημαντική συζήτηση.

Θέλω να εκφράσω την ικανοποίηση μου, γιατί η ηγεσία του Υπουργείου Οικονομικών κατέθεσε ένα Προϋπολογισμό που νομίζω ότι αποτυπώνει απαντήσεις σε σχέση και με τις απόψεις της κυρίας Μάνη - Παπαδημητρίου που με πολύ ενδιαφέρον ακούσαμε.

Είναι μια σημαντική μεταρρύθμιση που κατατίθεται σήμερα με το σχέδιο και είναι αλήθεια ότι μετά από 12 χρόνια η χώρα καταρτίζει ένα Προϋπολογισμό που κινείται εκτός των στενών ορίων που έθεσε η ενισχυμένη εποπτεία και αυτό είναι η πρώτη και σημαντική παρατήρηση που καταθέτω σήμερα στην τοποθέτησή μου σε αυτή τη συνεδρίαση και η εξέλιξη αυτή συνιστά πράγματι το οριστικό γύρισμα της σελίδας και το πέρασμα σε μια νέα εποχή.

Άρα, με νέες πολιτικές που έχει ανάγκη η ίδια η ελληνική κοινωνία, που έχει ανάγκη το μέλλον της χώρας. Δεν θέλω να εμφανιστώ υπεραισιόδοξος, αλλά θα μιλήσω με στοιχεία. Στοιχεία που σίγουρα δημιουργούν ένα κλίμα αισιοδοξίας, αλλά και εμπιστοσύνης, παράλληλα, για την ελληνική οικονομία, αφού για την ελληνική οικονομία που στη δίνη μιας παγκόσμιας κρίσης και μιας γενικευμένης αστάθειας δείχνει όχι μόνο αντοχές, αλλά και ιδιαίτερη δυναμική.

Η εξαιρετική πορεία του τουρισμού που αποτελεί έναν παράγοντα που συνδέεται με το κλίμα και την ψυχολογία στην οικονομία δεν είναι βέβαια ο μοναδικός δείκτης επιβεβαίωσης όσων αναφέρω, υπάρχουν δείκτες που καταδεικνύουν την αναπτυξιακή δυναμική της ελληνικής οικονομίας και οι δείκτες αυτοί αποτυπώνονται και στο Προσχέδιο του Προϋπολογισμού και για αυτό είναι άξια αναφοράς η εισηγητική τοποθέτησή μου στην κατεύθυνση που αναφέρθηκα. Επιτρέψτε μου να επισημάνω και τον ρυθμό ανάπτυξης 5,3% για το 2022 και 2,1% για το 2023, έναντι 1,4% του μέσου όρου της ευρωζώνης και όταν σε όλο τον κόσμο προβλέπονται υφεσιακοί δείκτες. Υπενθυμίζω ότι η πρόβλεψη για τον ρυθμό ανάπτυξης ήταν 4,5% στον Κρατικό Προϋπολογισμό του 2022 και δεν μπορεί κανείς να το προσπεράσει αυτό. Τότε η αντιπολίτευση κατηγορούσε την κυβέρνηση για υπεραισιόδοξες προβλέψεις και προεξοφλούσε μάλιστα ότι δεν θα επαληθευόταν αυτή η πρόβλεψη. Τελικά για μια ακόμη φορά αυτοί που είχαν τη μαντική ικανότητα να προβλέψουν ότι θα αποτύχει η κυβέρνηση έπεσαν έξω, αυτοί που είχαν επενδύσει στην καταστροφή, αφού ο ρυθμός ανάπτυξης για το 2022 ξεπερνά όλες τις προβλέψεις και τις εκτιμήσεις.

Πρέπει, μάλιστα, σε αυτό το σημείο της τοποθέτησής μου να υπενθυμίσω ότι το Διεθνές Νομισματικό Ταμείο έχει προβλέψει για την Ελλάδα διατήρηση σε ό,τι αφορά στην ανάπτυξη 3,5% τη διετία 2022 - 2023 επάνω από τον ευρωπαϊκό μέσο όρο.

Μιλήσαμε προηγουμένως για τις αναπτυξιακές δυναμικές της ελληνικής οικονομίας και επιτρέψτε μου να αναφερθώ σε δύο πρόσθετους δείκτες, στο ρεκόρ εξαγωγών και επενδύσεων με το οποίο κλείνει το 2022, που έδωσε σχετικά στοιχεία ο Υπουργός Οικονομικών κατά την προηγούμενη ομιλία του στην Επιτροπή, καθώς και στη μείωση της ανεργίας, τα τρία τελευταία χρόνια η ανεργία είχε μειωθεί κατά 5 ποσοστιαίες μονάδες. Συγκεκριμένα, μάλιστα, σε ό τι αφορά στην ανεργία το ποσοστό αναμένεται να διαμορφωθεί σε 12,9% έναντι 13,9%, που προβλεπόταν στο Πρόγραμμα Σταθερότητας και 14,2%, που ήταν η αντίστοιχη πρόβλεψη στον Προϋπολογισμό του 2022.

Κύριε Πρόεδρε, είναι γεγονός ότι το Προσχέδιο του Προϋπολογισμού συντάσσεται με ένα περιβάλλον αβεβαιότητας αφού γύρω μας λόγω της παγκόσμιας αστάθειας υπάρχει ένας σκεπτικισμός. Ακόμη όμως και σε αυτό το ρευστό και αβέβαιο περιβάλλον η κυβέρνηση έχει προνοήσει να διαθέτει στη φαρέτρα της όπλα για να στηρίξει τους ευάλωτους και οικονομικά αδύναμους πολίτες, να στηρίξει νοικοκυριά, να στηρίξει την ίδια την ελληνική κοινωνία στο σύνολό της. Στο προσχέδιο του Προϋπολογισμού έχουν συμπεριληφθεί τα μέτρα στήριξης 3,5 δισεκατομμυρίων ευρώ, που εξαγγέλθηκαν από τον Πρωθυπουργό στη Διεθνή Έκθεση Θεσσαλονίκης και σε όλα τα παραπάνω πρέπει να προσθέσουμε 1 δισεκατομμύριο ευρώ αποθεματικό για ενδεχόμενη αύξηση των δαπανών αντιμετώπισης της ενεργειακής κρίσης, που θα κατευθυνθούν στην επιδότηση λογαριασμών ηλεκτρικού ρεύματος πρόσθετα στα μέτρα στήριξης για την ενεργειακή κρίση, που έχει κάνει ήδη η κυβέρνηση.

Σημαντική, επίσης, ώθηση στην οικονομία θα δώσει η διάθεση πόρων ύψους 8,3 δισεκατομμυρίων ευρώ από το Πρόγραμμα Δημοσίων Επενδύσεων και 5,6 δισεκατομμυρίων ευρώ από το Ταμείο Ανάκαμψης και Ανθεκτικότητας, στο οποίο έως σήμερα έχουν ενταχθεί 372 έργα και επενδύσεις ύψους 13,5 δισεκατομμυρίων ευρώ. Επαναλαμβάνω, 372 έργα και επενδύσεις ύψους 13,5 δισεκατομμυρίων ευρώ. Επομένως, είναι αξιοσημείωτο ότι στη συζήτηση του Προϋπολογισμού για το 2023 υπάρχουν θέματα, που δεν μπορεί κανείς να προσπεράσει σε ό τι αφορά στην αναπτυξιακή δυναμική της ελληνικής οικονομίας.

Κύριε Πρόεδρε, επιτρέψτε μου και μια προσωπική αναφορά, επειδή στη συζήτηση του Προϋπολογισμού το 2022 ήμουν εκ των Εισηγητών της Πλειοψηφίας για τον τομέα των εσόδων, σε αυτό τον Προϋπολογισμό, όπως και στους άλλους δύο, που κατατέθηκαν από την κυβέρνηση της Νέας Δημοκρατίας υπήρξαν μειώσεις φόρων. Πρέπει να το σημειώσω για άλλη μια φορά και οι μειώσεις φόρων προβλέπονται και στον Προϋπολογισμό του 2023 γεγονός που αποτυπώνεται με στοιχεία στο προσχέδιο του Προϋπολογισμού. Αναφέρομαι στη μόνιμη κατάργηση της Ειδικής Εισφοράς Αλληλεγγύης στους υπαλλήλους του δημοσίου, στους συνταξιούχους και στον ιδιωτικό τομέα, καθώς, επίσης και στην παράταση ως τον Ιούλιο του 2023 της ισχύος μειωμένων συντελεστών ΦΠΑ στο τουριστικό πακέτο, στις μεταφορές, στα αλκοολούχα ποτά, στα ροφήματα, στα εισιτήρια κινηματογράφων, θεάτρων, στις θεατρικές παραστάσεις και συναυλιών, στα γυμναστήρια και στις σχολές χορού.

Επιπρόσθετα, αφού μιλάμε για μειώσεις φόρων, δεν μπορώ να προσπεράσω την αναστολή του ΦΠΑ, για τις νέες οικοδομές, όπως, επίσης, κύριε Πρόεδρε, στη μείωση κατά τρεις ποσοστιαίες μονάδες των ασφαλιστικών εισφορών των μισθωτών του ιδιωτικού τομέα.

 Σε όλα αυτά τα μέτρα φοροελαφρύνσεως θα πρέπει να προσθέσουμε τα ουσιαστικά μέτρα στήριξης της κοινωνίας, όπως, επιδότηση στην κατανάλωση ηλεκτρικής ενέργειας και φυσικού αερίου, η αύξηση του επιδόματος θέρμανσης και η επιδότηση του πετρελαίου θέρμανσης και της κίνησης, η εφάπαξ οικονομική ενίσχυση οικονομικά αδυνάτων συμπολιτών μας, αλλά και η αναδρομική επιστροφή σημαντικού ποσοστού της επιβάρυνσης του ενεργειακού κόστους στα οικιακά τιμολόγια.

 Κύριε Πρόεδρε, κυρίες και κύριοι συνάδελφοι, είναι βέβαιο ότι στη συζήτηση για τον Κρατικό Προϋπολογισμό θα έχουμε τη δυνατότητα να τοποθετηθούμε όλοι και αυτό γίνεται και στις τρεις συνεδριάσεις που πραγματοποιούνται στην εθνική αντιπροσωπεία. Έχει ωστόσο σημασία αυτή η συζήτηση να στηρίζεται σε τεκμήρια, σε στοιχεία, σε πραγματικά δεδομένα. Η χώρα δεν χρειάζεται πλέον καταστροφολογία και πρέπει να ομολογήσω ότι υπάρχουν τοποθετήσεις από όλους τους συναδέλφους, από πολλούς συναδέλφους, πολλών κομμάτων, για να μην πω από όλα τα κόμματα, προς την κατεύθυνση αυτή, επισημαίνουν τα πολύ σημαντικά θέματα, πέραν της κριτικής. Χρειάζεται ωστόσο ευθύνη, συνεννόηση και κυρίως συνθήκες πολιτικής και κυβερνητικής σταθερότητας.

 Η πολιτική και κυβερνητική σταθερότητα είναι το συνεκτικό και στιβαρό σχέδιο της διακυβέρνησης που εφαρμόζει η Κυβέρνηση της Νέας Δημοκρατίας και του Πρωθυπουργού, κυρίου Κυριάκου Μητσοτάκη και είναι αυτό που βοήθησε τη χώρα να αντιμετωπίσει τις πρωτοφανείς κρίσεις, των τριών τελευταίων ετών.

Κύριε Πρόεδρε, σας ευχαριστώ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ευχαριστούμε πολύ, κύριε Κόνσολα.

Τον λόγο έχει ο κ. Ιωάννης Γκιόλας, μέσω Webex.

**ΙΩΑΝΝΗΣ ΓΚΙΟΛΑΣ:** Κυρίες και κύριοι συνάδελφοι, οι αριθμοί και οι προβλέψεις ενός Προσχεδίου Προϋπολογισμού δεν έχουν και τόσο μεγάλη σημασία. Κατά κανόνα άλλωστε δεν επαληθεύονται. Αν κάθε κυβέρνηση κρινόταν από την ευστοχία των προβλέψεών της και τη συνέπεια στην υλοποίηση των προϋπολογισμών οι κοινωνίες θα είχαν περιέλθει σε πλήρη ένδεια. Εκείνο βέβαια που είναι ανιχνεύσιμο από τα Προσχέδια του εκάστοτε Οκτωβρίου είναι ο χαρακτήρας μιας πολιτικής δήλωσης προθέσεων.

Ειδικότερα, σε αυτή την ταραγμένη διεθνή συγκυρία ενός πολέμου στην Ευρώπη, της ενεργειακής καταιγίδας και του συνεχώς αυξανόμενου πληθωρισμού μπορούν ανά πάσα στιγμή να αλλάξουν άρδην τα πράγματα. Νομίζω είναι κοινώς ομολογούμενο.

 Όλες οι προβλέψεις στο παρόν νομοσχέδιο τελούν υπό την αβεβαιότητα των ανωτέρω παραγόντων και αναφέρομαι στον ρυθμό μεγέθυνσης, τις επενδύσεις, την ιδιωτική κατανάλωση, τις εξαγωγές, την απασχόληση, μέχρι και τα ίδια τα δημόσια οικονομικά.

Ο μεγάλος βέβαια κίνδυνος είναι ο πληθωρισμός, καθώς αν οι πιέσεις παραμείνουν έντονες και δεν υποχωρήσουν θεαματικά από το 9,1% φέτος στο 3,1% τον επόμενο χρόνο, όπως προδιαγράφει το βασικό σενάριο, ακόμα και η πρόβλεψη για 2,1% ανάπτυξη το 2023 από 5,3% φέτος θα βρεθεί και αυτή στον αέρα λόγω της δυσμενούς επίδρασης στο ΑΕΠ.

Η συνεχής άνοδος του πληθωρισμού θα θέσει σε κατιούσα πορεία επιβράδυνσης μια σειρά από δείκτες που θεωρούνται ουσιώδεις ιμάντες της οικονομίας.

 Αναφέρομαι σε βασικά μεγέθη του Προϋπολογισμού, όπως αναπαρίστανται στο Προσχέδιο. Η ιδιωτική κατανάλωση η ανοδική πορεία της οποίας προβλέπεται ότι από 7,2% θα πέσει αισθητά το 2023 σε μόλις 1,3%. Η δε δημόσια θα σμικρυνθεί ουσιωδώς από 0,2% πέφτοντας σε αρνητικό πρόσημο μείον 1,5%.

Πώς μπορούμε να μιλάμε για ανάκαμψη όταν οι εξαγωγές θα κατακρημνιστούν από 10,3% φέτος στο 1,8% το 2023, ενώ οι εισαγωγές αντιθέτως θα σημειώσουν αύξηση, 3,1%, με ότι αυτό συνεπάγεται για το έλλειμμα του ισοζυγίου των συναλλαγών που είναι και παραμένει ένα από τα μεγαλύτερα αγκάθια για την ελληνική οικονομία.

 Αντιθέτως, οι επενδύσεις φαίνονται σαν να εμφανίζουν ανοδική τάση από το 10% στο ποσοστό 16% που λογικά θα ήταν αναμενόμενο να κινητοποιήσουν χιλιάδες θέσεις εργασίας. Ωστόσο, αυτή η επίδοση διαψεύδεται από τη σταθεροποιητική τάση που προβλέπεται στο προσχέδιο στη διαμόρφωση του δείκτη ανεργίας που σχεδόν παραμένει ομοειδής, 10,8% το 2023 σε σχέση με το 11% του τρέχοντος έτους. Στο στοιχείο αυτό σε συνδυασμό με τον ρυθμό στο μέτωπο απασχόλησης που σαφέστατα υπολείπεται του φετινού, από 4,6% στο εντυπωσιακά αργό 0,2%, μάλλον σε ανησυχία πρέπει να μας εμβάλουν για πιθανά κύματα νέων ανέργων από τις επιχειρήσεις που θα συμπαρασυρθούν στη δίνη της ενεργειακής κρίσης που απειλεί τη χώρα αφόρητα.

Παρά ταύτα, η Κυβέρνηση, δια στόματος του κυρίου Μητσοτάκη, εξακολουθεί να επαγγέλλεται παραδείσους οικονομικής εφορίας, με καλές και ακριβοπληρωμένες μάλιστα θέσεις εργασίας. Τους κινδύνους που ελλοχεύουν τόσο για τον Προϋπολογισμό όσο και για την ελληνική οικονομία κατ’ επέκταση επισημαίνει και η Εθνική Τράπεζα στη σχετική της έκθεση. Διαβλέπει βάσιμους κινδύνους για το δημοσιονομικό σενάριο του Προσχεδίου όπου αναφέρονται επιγραμματικά.

Πρώτον, στις χειρότερες του αναμενομένου εξελίξεις στο ενεργειακό μέτωπο π.χ., που θα πάμε εάν το αργό πετρέλαιο σημαντικά ανέβει από τα 96 δολάρια; Επίσης, και με τις τιμές του φυσικού αερίου ανέβουν και παγιωθούν πάνω από τα 200 ευρώ ανά μεγαβατώρα;

Δεύτερον, υπάρχει μια εντονότερη ύφεση στη ζώνη του ευρώ, με σαφείς ενδείξεις ήδη υπαρκτές. Το δολάριο, σχεδόν, μας ξεπέρασε που σίγουρα θα επιβαρύνει περαιτέρω τις συνθήκες εξωτερικής ζήτησης και τις τουριστικές τάσεις που λέμε ότι όντως τροφοδοτούν την οικονομία.

Καμπανάκι ηχεί και από την πλευρά του Γραφείου Προϋπολογισμού του Κράτους της Βουλής, ιδίως, σε ό,τι αφορά στην επίτευξη πρωτογενούς πλεονάσματος της τάξης του 0, 07%, σημειώνοντας ότι υπάρχει μεγάλη αβεβαιότητα όσον αφορά στην προβλεπόμενη άνοδο της ιδιωτικής κατανάλωσης, των επενδύσεων και των εξαγωγών.

Πίσω από όλα αυτά, τα στοιχεία, τις αναλύσεις και τα νούμερα, θα έλεγε κανείς ότι ένα φάντασμα πλανιέται σε όλη τη χώρα πλήττοντας αβάσταχτα τις πλάτες των εργαζόμενων, των νέων, των ανέργων, των μικρομεσαίων και των ευρύτερων λαϊκών στρωμάτων, της μεγίστης πλειοψηφίας του ελληνικού λαού.

Τι είναι αυτό;

Η ακρίβεια και ο πληθωρισμός, κύριοι συνάδελφοι.

Στο θέμα των μισθών η ακρίβεια ροκανίζει τα χαμηλά και μεσαία εισοδήματα. Είναι χαρακτηριστικό ότι με βάση τα τελευταία στοιχεία της Έρευνας Οικογενειακών Προϋπολογισμών (ΕΟΠ) από την Ελληνική Στατιστική Αρχή (ΕΛΣΤΑΤ), για παράδειγμα ένα νοικοκυριό με μηνιαίο εισόδημα έως 750 ευρώ, καλείται να καλύψει δαπάνες 918 ευρώ.

Στις συντάξεις η κούρσα του πληθωρισμού με μέσο πληθωρισμό 9,1% και δεν ξέρουμε πού θα φτάσει. Βγάζει, εκ προοιμίου, ανεπαρκή την εξαγγελθείσα αύξηση του προσεχούς Μαΐου, κατά 6%. Ήδη, δηλαδή, πάμε σε αρνητικό πρόσημο.

Για το ασφαλιστικό και τις εισφορές ναρκοθετεί τον σχετικό τομέα ο πληθωρισμός, καθόσον προβλέπεται η αυτόματη αναπροσαρμογή εισφορών, που για μόνο τη χαμηλότερη ασφαλιστική κατηγορία από 210 ευρώ θα ανέλθει στα 227, προϊούσα άνοδος μέχρι την έκτη αύξηση, όπου από 566 ευρώ μηνιαίως θα πάμε στα 601.

Για την ανεργία και τους φόβους επιδείνωσης αναφέρθηκα πιο πάνω.

Ενοικίαση εκμίσθωσης κατοικιών, καταστημάτων, οικοδομή. Ο πληθωρισμός που έχει προκαλέσει ιλιγγιώδη αύξηση στο 40% έως 50% του κατασκευαστικού κόστους έχει πυροδοτήσει τα επαγγελματικά και οικιστικά μισθώματα. Μάλιστα, μετριοπαθώς το δίκτυο του Πανελληνίου Δικτύου Κτηματομεσιτών - E-Real Estates, προβλέπει αυξήσεις σε ποσοστό έως 25% για τις ανανεώσεις μισθώσεων. Εγώ, τουλάχιστον, γίνομαι δέκτης για υψηλότερες αυξήσεις.

Φαρμακερό, είναι το κόστος της ενέργειας, της θέρμανσης και της κίνησης στις μεταφορές. Όλα αυτά έχουν εκτιναχθεί στα ύψη εξαιτίας της ακρίβειας αυτής. Δε νομίζω ότι χρειάζεται να κάνω ιδιαίτερη μνεία και αναφορά για τις συνέπειες της. Ο λαός τα βιώνει ήδη αφόρητα, ενώ και ο χειμώνας θα ενσκήψει δριμύς.

Γι’ αυτό, με λίγα λόγια, θέλω να κλείσω, αναφερόμενος σε κάποια τμήματα από το Πρόγραμμα «Στήριξης της κοινωνίας», όπως εξαγγέλθηκε από τον Πρόεδρο του ΣΥ.ΡΙΖ.Α. στη Διεθνή Έκθεση Θεσσαλονίκης.

Πρώτον, η επάνοδος και η κρατικοποίηση της ΔΕΗ.

Δεύτερον, η μείωση του Ειδικού Φόρου Κατανάλωσης στα καύσιμα στο χαμηλότερο προβλεπόμενο συντελεστή της Ευρωπαϊκής Ένωσης.

Τρίτον, η κατάργηση της καταβολής του Ειδικού Φόρου Κατανάλωσης στο αγροτικό πετρέλαιο.

Μόλις, πριν από λίγο, είχαμε συγκεντρώσεις στην Αργολίδα, με αγροτικούς συνεταιριστικούς φορείς. Η φτώχεια και η ακρίβεια, δεν πάει άλλο.

Τέταρτον, η μείωση του Φ.Π.Α. των τροφίμων στο χαμηλότερο συντελεστή και όχι, επιλεκτικά κάποια καλάθια με μακαρόνια νούμερο 6.

Αυτά τα μέτρα, τα οποία εντάσσονται σε ένα συνεκτικό ολιστικό πρόγραμμα, αποτελούν ρεαλιστικά, κοστολογικά, σταθμισμένα νούμερα που μπορούν να δώσουν ανάσα και να ανακουφίσουν τον ελληνικό λαό.

Σας ευχαριστώ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ευχαριστούμε, τον κ. Γκιόλα.

Τον λόγο έχει η κυρία Αντωνίου.

**ΑΝΤΩΝΙΑ (ΤΟΝΙΑ) ΑΝΤΩΝΙΟΥ:** Ευχαριστώ πολύ κύριε Πρόεδρε. Κυρίες και κύριοι συνάδελφοι, όλες και όλοι γνωρίζουμε, ότι οι συζητήσεις για τον Προϋπολογισμό εστιάζουν κυρίως σε οικονομικούς και δημοσιονομικούς δείκτες, ωστόσο η εξέλιξη αυτών των δεικτών αφορά πάντοτε σε ένα βασικό μέγεθος που είναι ο άνθρωπος. Αυτός παράγει, αυτός καταναλώνει. Τη δική του δραστηριότητα αποτυπώνουν οι δείκτες.

 Γι’ αυτό θα ήθελα να ξεκινήσω αναφερόμενη, όχι στο ισοζύγιο της γενικής Κυβέρνησης ή στο ισοζύγιο τρεχουσών συναλλαγών, αλλά στο ισοζύγιο γεννήσεων και θανάτων. Την τελευταία δεκαετία το ισοζύγιο αυτό έγινε αρνητικό και το έλλειμμα του αυξάνεται ραγδαία. Το 2019 πριν από την πανδημία είχαμε 40.000 θανάτους περισσότερους από τις γεννήσεις, ενώ το 2021 οι πλεονάζοντες θάνατοι πλησίασαν τις 60.000.

 Καθώς συζητάμε για τους οικονομικούς δείκτες και τους προϋπολογισμούς η Ελλάδα μικραίνει, χάνοντας κάθε χρόνο πληθυσμό που ισοδυναμεί με αυτόν μιας πόλης και όταν μικραίνει πληθυσμιακά μικραίνει και γεωπολιτικά. Πολύ σύντομα θα μικραίνει και παραγωγικά αφού όχι μόνο μειώνεται ο πληθυσμός, αλλά αυξάνεται και η γήρανση του.

 Θα μας πουν οι κύριοι Σταϊκούρας και Σκυλακάκης, ότι τα ζητήματα αυτά είναι μακροπρόθεσμα και σύνθετα, ότι δεν μπορούν να λυθούν από τον φετινό Προϋπολογισμό.

 Τους θυμίζουμε βέβαια, ότι η έκθεση της Επιτροπής Πισσαρίδη, ανήγαγε το δημογραφικό σε βασική μεσοπρόθεσμη οικονομική πρόκληση. Όμως ο κ. Μητσοτάκης πέταξε την έκθεση Πισσαρίδη στο συρτάρι. Στο ίδιο συρτάρι είχε πετάξει ο κ. Τσίπρας στην έκθεση της Διακομματικής Κοινοβουλευτικής Επιτροπής, που είχε συσταθεί πριν από πέντε χρόνια για το δημογραφικό πρόβλημα με πρόταση της αείμνηστης Φώφης Γεννηματά.

 Αν συνεχίσουμε έτσι το μέλλον της πατρίδας μας θα είναι πολύ πιο σκοτεινό από ότι θα είναι ο ερχόμενος χειμώνας, αλλά φαίνεται ότι ζητάμε πολλά από μια Κυβέρνηση που έβαλε στόχο το 2020, όχι να επαναδιαπραγματευθεί, αλλά να πιάσει το πρωτογενές πλεόνασμα μαμούθ των 7 δις. ευρώ που είχε συμφωνήσει ο κ. Τσίπρας.

 Ο κ. Σταϊκούρας περηφανεύεται, ότι η Κυβέρνηση δαπάνησε ένα από τα μεγαλύτερα δημοσιονομικά πακέτα μέσα στην πανδημία COVID-19, όχι μόνο στην Ευρώπη, αλλά στον κόσμο. Την ίδια στιγμή όμως, η Ελλάδα βρίσκεται ανάμεσα στις τέσσερις χώρες της Ευρωπαϊκής Ένωσης όπου αυξάνεται ο αριθμός των ανθρώπων σε κίνδυνο φτώχειας ή κοινωνικό αποκλεισμό ενώ, οι δείκτες της οικονομικής ανισότητας χειροτερεύουν. Πώς εξηγείται αυτό το παράδοξο;

 Η Κυβέρνηση ονομάζει «κανονικότητα», τη δεύτερη υψηλότερη ανεργία στην Ευρώπη και μακράν την υψηλότερη ανεργία των νέων. Τα 713 ευρώ κατώτατου μισθού. Το γεγονός, ότι πάνω από τις μισές νέες θέσεις εργασίας είναι θέσεις μερικής και εκ περιτροπής απασχόλησης που σημαίνει, ότι οι αποδοχές αυτών των εργαζομένων είναι πολύ κάτω από τον κατώτατο μισθό.

 Τέτοια εποχή πέρυσι θεωρούσε ότι ο πληθωρισμός θα είναι παροδικό φαινόμενο ενώ, την προειδοποιούσαμε για το αντίθετο. Υπολόγισε ότι το 2022 θα έκλεινε με ρυθμό 0,8% τη στιγμή που πέρυσι τον Σεπτέμβριο ήδη είχε ξεπεράσει το 2% και τώρα τρέχει με ρυθμό 12%. Τότε θα μας έλεγαν ότι ο πληθωρισμός δεν θα είναι πρόβλημα, αφού ήταν από τους χαμηλότερους στην Ευρώπη. Σήμερα είναι από τους υψηλότερους στην Ευρώπη και οι Έλληνες κατατάσσονται προτελευταίοι σε αγοραστική δύναμη, πληρώνοντας τιμές 6% πάνω από το όρο της Ευρωπαϊκής Ένωσης για τρόφιμα και ποτά.

Η Κυβέρνηση Μητσοτάκη όχι μόνο δεν ελαφρύνει φορολογικά τους Έλληνες, αλλά, μέσα από τους φόρους κατανάλωσης, τους επιβαρύνει με μεγαλύτερη φορολόγηση ακόμα και από την Κυβέρνηση ΣΥΡΙΖΑ-ΑΝΕΛ. Βρήκε, όμως, δημοσιονομικό χώρο για να ελαφρύνει τις μεγάλες επιχειρήσεις, τους μετόχους, τις δωρεές έως 800.000 ευρώ και τον συμπληρωματικό ΕΝΦΙΑ των μεγάλων ιδιοκτητών. Η υπερφορολόγηση του ενεργειακού ολιγοπωλίου είναι το πιο σύντομο ανέκδοτο της Νέας Δημοκρατίας που, αντιθέτως, συνεχίζει να επιδοτεί την κερδοσκοπία του.

Οι επενδύσεις παραμένουν μακράν οι χαμηλότερες στην Ευρώπη - λίγο πάνω από τα ιστορικά χαμηλά που τις οδήγησε ο ΣΥΡΙΖΑ. Το εμπορικό έλλειμμα σπάει όλα τα ρεκόρ των τελευταίων ετών και τείνει προς τα ιστορικά ρεκόρ της περιόδου 2008-2009.

Και μιας και αναφέραμε το 2009 που θυμίζει, εκτός από τον δημοσιονομικό εκτροχιασμό, και τα στατιστικά «μαγειρέματα» της Κυβέρνησης Καραμανλή, σας υπενθυμίζω, κύριοι της Κυβέρνησης, δύο ερωτήματα που σας έθεσε ο Εισηγητής μας:

Πρώτον. Ποιες είναι οι δυνητικές επιπτώσεις από την προσμέτρηση των εγγυήσεων του σχεδίου ΗΡΑΚΛΗΣ στο ελληνικό χρέος;

Και δεύτερον. Ποιο ποσό καταβάλατε, στον Ευρωπαϊκό Προϋπολογισμό του Μαΐου του 2022, για ανείσπρακτους δασμούς και τόκους, σε συνέχεια των ελέγχων της OLAF;

Κύριοι Υπουργοί της Κυβέρνησης, σας κατέθεσα επίκαιρη ερώτηση. Περιμέναμε να μας πείτε το ποσό. Δεν μας το έχετε πει. Ελπίζω, σήμερα, να μας πείτε τι ποσό πληρώσαμε.

Κύριοι της Κυβέρνησης, οι ημέρες της παντοδυναμίας και της ασυλίας σας περνάνε αντίστροφα. Οι ημέρες της λογοδοσίας σας έρχονται.

Σας ευχαριστώ πολύ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ευχαριστούμε την κυρία Αντωνίου. Τον λόγο έχει ο βουλευτής της Νέας Δημοκρατίας κ. Παπαδημητρίου.

**ΧΑΡΑΛΑΜΠΟΣ (ΜΠΑΜΠΗΣ) ΠΑΠΑΔΗΜΗΤΡΙΟΥ:** Ευχαριστώ πολύ, κύριε Πρόεδρε.

Γίνεται μια συζήτηση που έχει ενδιαφέρον προφανώς, αλλά θα έπρεπε να ξεκινάμε –πιστεύω, κύριε Πρόεδρε- από κάτι, το οποίο καθορίζει όλα τα άλλα. Όλα προσδιορίζονται από το μέγεθος του εγχώριου προϊόντος, του εθνικού εισοδήματος - της «πίτας», όπως λέμε συνήθως. Από εκεί το κράτος παίρνει ένα μερίδιο. Με αυτό ζει το νοικοκυριό και σε αυτό συνεισφέρει και συνεχίζει την πορεία της μια επιχείρηση. Άρα, αν δεν ξεκινήσουμε με αυτό, νομίζω ότι η συζήτηση πηγαίνει, μόνο σε ιδεολογικά και σε πολιτικά ζητήματα και ξεφεύγουμε από την πραγματικότητα που έχουμε να διαχειριστούμε.

Κανείς δεν είχε προβλέψει ότι η αύξηση του ΑΕΠ, όπως λέμε, θα ήταν τόσο ισχυρή όσο φαίνεται ότι τελικώς είναι, στη διάρκεια ολόκληρου του 2022. Οι προβλέψεις πλέον είναι ότι το ΑΕΠ θα αυξηθεί, σε πραγματικούς όρους, γύρω στο 6%. Εγώ προσωπικά, όταν το Μάιο είχα κάνει αυτή την εκτίμηση ότι μπορεί και να συμβεί, , έλεγα «θα πέσω έξω». Φαίνεται ότι πιθανόν να μην πέσω και αυτό είναι καλό για όλους. Όχι επειδή η δική μου εκτίμηση θα επιβεβαιωθεί, που είναι το τελευταίο που μας ενδιαφέρει εν προκειμένω.

Σίγουρα, όμως, ο προηγούμενος Προϋπολογισμός, όταν είχε συζητηθεί στη Βουλή, δεν μπορούσε να περιλαμβάνει αυτή την πρόβλεψη. Το στοίχημα είναι του χρόνου, που η πρόβλεψη για το 2023, είναι προφανώς πολύ χαμηλότερα, να ξεπεράσουμε και πάλι αυτή την πρόβλεψη όπως έγινε και το 2022 και τελικά ξεπεράσαμε την πρόβλεψη.

Πιστεύουν πολλοί συνάδελφοι -και το λένε συνεχώς- ότι αυτό οφείλεται στον πληθωρισμό. Αν όμως βάλουμε τον πληθωρισμό στον προηγούμενο συλλογισμότότε είναι πολύ απλή η αριθμητική. Μπορεί να μην είναι εντελώς ακριβής, αλλά τελικώς, πρακτικά, μας δίνει την τάξη μεγέθους. Αν ο πληθωρισμός πάει 8% ή 9%, προσθέσετε και το 5,5% – 6% -που λέμε τώρα-, όπως αντιλαμβάνεστε το εισόδημα, με το οποίο ζούμε τελικώς είναι μιας τάξεως πολύ μεγαλύτερης 13%, 14%, 15% άνοδος. Με αυτό ζούμε. Αυτή είναι η πραγματικότητα, με την οποία ζούμε.

Άρα, αυτό που βλέπετε έξω είναι ότι ο κόσμος δίνει τη μάχη του και τα καταφέρνει. Και δεν μπορούμε να τους λοιδορούμε, ούτε να μην τους λαμβάνουμε υπόψη μας.

 Όλοι αυτοί οι άνθρωποι , που είναι πολλοί, πάρα πολλοί,δίνουν μάχη καθημερινά για να κρατήσουν τη δουλειά τους και να την κάνουν καλύτερα, να βελτιώσουν τις αμοιβές τους. Οι μισθωτοί, οι επαγγελματίες, οι βιοτέχνες, είναι άνθρωποι που αντιλαμβάνονται τα προβλήματα που έχουμε και βρίσκουν τον τρόπο για να τα καταφέρουν, απέναντι σε αυτά τα μεγάλα προβλήματα. Δεν λέω ότι δεν υπάρχουν πολλοί άλλοι συμπολίτες μας, οι οποίοι δυσκολεύονται τόσο, που να χρειάζονται τη βοήθειά μας. Προφανώς και υπάρχουν. Γι’ αυτό και την έχουν. Και έχουν τη βοήθεια, μεσολαβούσης της κυβέρνησης και της πλειοψηφίας - με την άρνηση όμως της μειοψηφίας και ειδικά της Αξιωματικής Αντιπολίτευσης-, ακριβώς επειδή η πρώτη ομάδα των ανθρώπων που δίνουν τη μάχη και καταφέρνουν να την κερδίζουν συχνά, βγάζουν αρκετά για να μπορέσουμε να καλύψουμε και τις ανάγκες των υπολοίπων. Αυτό που θα ήταν λογικό να ανησυχεί την αντιπολίτευση, αφού ακόμη κρατά τις ρίζες της, όπως πιστεύει η ίδια, στην αριστερά, θα ήταν ότι, εκεί που έχουμε ένα πρόβλημα, ως χώρα, είναι ότι η πλευρά εκείνων που έχουν ανάγκες είναι μια πλευρά που μεγαλώνει. Πληθαίνουν εκείνοι που δεν τα καταφέρνουν. Εκείνοι που μένουν εκτός. Και είναι εκείνοι, οι οποίοι ζουν, τελικώς, όπως ζουν, με τα χρήματα του κράτους, ή -αν θέλετε- με τους φόρους των άλλων, εκείνων που τα καταφέρνουν. Αυτή η δεύτερη ομάδα δεν πρέπει να μεγαλώσει.

Είναι υποχρέωσή μας και αυτή είναι η δουλειά που πρέπει να κάνουμε, να αυξήσουμε ακόμη περισσότερο εκείνους που μπαίνουν στη δουλειά. Το να λέμε συνεχώς ότι «το επίδομα της ανεργίας είναι έτσι, ή είναι αλλιώς», ή λέγοντας ότι «η επιλογή που πρέπει ένας άνεργος να κάνει για να βρει δουλειά όταν του προτείνουν μία, είναι απαράδεκτη» είναι ένα καθεστώς το οποίο, δυστυχώς, κληρονομήσαμε από τις πρώτες κυβερνήσεις του ΠΑΣΟΚ, -μέρες που είναι- και πρέπει να αλλάξει. Δεν έχει τολμήσει καμία παράταξη να το αλλάξει, έρχεται τώρα το Υπουργείο Εργασίας και κάνει μια πρόταση συγκεκριμένη,.

 Οδηγούμαστε και νομίζω ότι θα τα καταφέρουμε, για πρώτη φορά, μετά από πάρα πολλά χρόνια, σε ένα ρεκόρ απασχόλησης. Αυτό είναι το καλό σημάδι. Ότι οι άνθρωποι βρίσκουν δουλειές και δουλεύουν, Ότι όλες οι δουλειές δεν πηγαίνουν καλά, συμφωνώ απολύτως. Ότι ειδικά, εκτός από τα χαμηλότερα, τα εισαγωγικά ημερομίσθια και μισθούς, δεν πληρώνουν καλά οι δουλειές, οι οποίες πληρώνονται γύρω στα 1.100 με 1.500 ευρώ, στις οποίες βρίσκονται άνθρωποι, οι οποίοι τα δίνουν όλα. Εκεί έχουν ηθική, πρώτα από όλα, υποχρέωση οι επιχειρηματίες να αυξήσουν τις αμοιβές. Και εάν τα συνδικάτα, δεν ήταν τόσο γραφειοκρατικά, τόσο μακριά από την πραγματικότητα, εκεί θα ρίχνανε το βάρος τους. Και εκεί πρέπει να ρίξουμε το βάρος μας, την επόμενη χρονιά, αν και εφόσον βεβαίως η κρίση μας το επιτρέψει. Διότι η κρίση, δυστυχώς, δεν είναι ένας διάλογος θεωρητικός, αν τα trickle-down economics είναι ή δεν είναι καλά, όπως μας είπε ο πρώην Υπουργός Οικονομικών, ο κύριος Τσακαλώτος.

 Σε τελευταία ανάλυση μία απάντηση δόθηκε ήδη, αν θυμάμαι καλά ήταν στα τέλη, πρέπει να ήταν 1880, ήταν μια συζήτηση για τον υποψήφιο πρόεδρο των Ηνωμένων Πολιτειών τότε και τότε έγινε αυτή η συζήτηση. Αν ακόμη οι μαρξιστές οικονομολόγοι ασχολούνται με αυτό το ζήτημα, τότε, ευχαρίστως, να πάω και εγώ στο τένις κλαμπ που συχνάζουν να τα συζητήσουμε. Πάντοτε μου άρεσαν οι συζητήσεις αυτές μεταξύ οικονομολόγων. Δεν είναι όμως αυτό που είπε ο Πρωθυπουργός Κυριάκος Μητσοτάκης τις προάλλες. Νομίζω, ότι το καταλάβατε όλοι πολύ καλά. Είπε, ότι όταν λες σε μία κυβέρνηση, η οποία μειώνει συνεχώς φόρους, ότι εισπράττεις παραπάνω φόρους, ξεχνάς την προσπάθεια, στην οποία αρχικώς αναφέρθηκα, που κάνει η κοινωνία ,που κάνουν οι εργαζόμενοι, που κάνουν οι επιχειρηματίες. Και αυτό, νομίζω, είναι σφάλμα για τη Βουλή, για εμάς τους βουλευτές να το ξεχνούμε. Όταν ξεχνάς ότι ο χαμηλός συντελεστής, δηλαδή, αυτός με τον οποίο φορολογείται ο έχων τα λιγότερα εισοδήματα είναι 9 ενώ ήταν 22, όταν ξεχνάς αυτό το πολύ βασικό και ρίχνεις το βάρος σου στο ότι μειώθηκε δύο μονάδες ο φόρος από τα τελικά κέρδη που εμφανίζει μια επιχείρηση και ξεχνάς ότι μειώθηκε 13 μονάδες ο φόρος των ανθρώπων, οι οποίοι έχουν χαμηλά εισοδήματα, με τους οποίους υποτίθεται ότι ασχολείστε επαγγελματικά, αυτό -με συγχωρείτε- είναι στρέβλωση νοητική. Δεν θέλω να πω κάτι περί ασθένειας, αν και είναι ασθένεια του τόπου μας,το ότι προσπαθείτε να πάτε τη συζήτηση σε κάτι που έχει ελάχιστο ενδιαφέρον πλην, όπως είπα, τον κύκλο των παλαιομαρξιστών και νεομαρξιστών.

Κανένα ενδιαφέρον δεν έχει για την κοινωνία μας. Είναι 6,5 εκατομμύρια νομίζω οι φορολογούμενοι, τα 4 εκατομμύρια δεν θα πληρώσουν φόρο εισοδήματος. Αυτό δεν μετρά για εσάς; Πήγατε το συντελεστή ΦΠΑ 24%. Δεν ήταν 24% ήταν παρακάτω. Εσείς τον πήγατε εκεί. Εγώ μαζί σας, να τον μειώσουμε. Να τον μειώσουμε σε μια στιγμή που η χώρα θα έχει ανασάνει. Δεν έχει ανασάνει. Είμαστε στον τέταρτο χρόνο, τα τρία χρόνια παλεύουμε με τα θεριά. Όταν η χώρα θα ανασάνει, να το κάνουμε. Αν πάμε να το κάνουμε τώρα, θα είναι σαν να κάνουμε ένα δώρο στην κερδοσκοπία. Αν αυτό δεν το λαμβάνετε υπόψη σας, το λέμε και το συζητούμε, όμως, ο πραγματικός οικονομολόγος ξέρει ότι αυτή τη στιγμή, οποιαδήποτε τέτοια μετακίνηση, είναι λάθος.

Οι αρτοποιοί, τους οποίους σήμερα επισκέφθηκε -και καλά έκανε- ο κύριος Τσίπρας, ξέρουν ότι το 80% του πρόσθετου κόστους της ενέργειας, ερχόμαστε και τους το δίνουμε και εκτός από το να λέμε ότι να πάμε το ΦΠΑ χαμηλότερα στα αρτοσκευάσματα -στο ψωμί, όπως λένε, για να ακούγεται πιο λαϊκίστικα- πρέπει να πούμε ότι η κοινωνία, οι φορολογούμενοι, το Κράτος, δια της Κυβερνήσεως και της πλειοψηφίας, δίνει αυτή τη βοήθεια. Γιατί το ξεχνούμε;

Άρα, είναι ένας προϋπολογισμός δύσκολος, ένας προϋπολογισμός ανάγκης και θα είναι ο πρώτος προϋπολογισμός, μετά από πολλά χρόνια, που θα βγάζει και ένα πλεόνασμα, το οποίο το χρειαζόμαστε, είναι διαβατήριο για να συνεχίσουμε την επιτυχημένη πορεία απέναντι στα χτυπήματα που δίνουν οι αγορές. Αν δεν μπορείτε να σκεφτείτε τι σημαίνει αυτό και πόσο εύκολα, μάλιστα εσείς που ψήφισε την απλή αναλογική, μπορούν να αλλάξουν τα πράγματα, δείτε σήμερα που κυκλοφορούν εικόνες παντού ότι ένα πακετάκι βούτυρο που στο Ηνωμένο Βασίλειο αυτή τη στιγμή ξεπερνάει τις 7,5 λίρες, δηλαδή κοντά 9 €, του βάζουνε κλείδωμα, το κλειδώνουν, πρέπει να ζητήσεις από τον υπάλληλο να έρθει να σου ανοίξει να πάρεις το κουτάκι το βούτυρο. Αν αυτή η χώρα έχει αυτό το πρόβλημα και το ότι εμείς τα καταφέρνουμε ακόμη, νομίζω ότι είναι κάτι που οφείλουμε να πούμε ένα ευχαριστώ στον ελληνικό λαό και στον Έλληνα φορολογούμενο, διότι ο προϋπολογισμός σε τελευταία ανάλυση είναι πόσα θα του πάρουμε. Ευχαριστώ, κύριε Πρόεδρε.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ευχαριστούμε, κύριε Παπαδημητρίου.

Θα ολοκληρωθεί η συζήτηση με τον Υφυπουργό Οικονομικών τον κύριο Απόστολο Βεσυρόπουλο για 10 λεπτά.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ, κύριε Πρόεδρε.

Κυρίες και κύριοι συνάδελφοι, ο Προϋπολογισμός του 2023 είναι ο πρώτος προϋπολογισμός που καταρτίζεται εκτός των στενών ορίων της ενισχυμένης εποπτείας από τους θεσμούς. Γιατί συμβαίνει αυτό; Γιατί τα 3 προηγούμενα χρόνια υπήρχαν επαρκή και τεκμηριωμένα δείγματα ορθής δημοσιονομικής διαχείρισης, αλλά και γιατί η ελληνική οικονομία έχει εισέλθει πλέον σε μια νέα εποχή, παρά τις δυσκολίες και τις εύλογες ανησυχίες που υπάρχουν, λόγω της διεθνούς ενεργειακής κρίσης και του πολέμου στην Ουκρανία.

Σε αυτό το διαρκώς απρόβλεπτο διεθνές περιβάλλον, η ελληνική οικονομία επιδεικνύει αξιοσημείωτη ανθεκτικότητα και αυτό αποτυπώνεται σχεδόν σε όλους τους βασικούς δείκτες. Αυτό αποδεικνύεται περίτρανα και από τη σχετική έκθεση που δημοσιεύθηκε σχετικά με τον Δείκτη Διεθνούς Φορολογικής Ανταγωνιστικότητας, όπου μνημονεύεται το γεγονός ότι η κατάταξη της Ελλάδας βελτιώθηκε κατά 4 θέσεις και σημειώνει τη μεγαλύτερη βελτίωση μεταξύ των εξεταζόμενων χωρών, καταλαμβάνοντας την 29η θέση ανάμεσα σε 38 χώρες του ΟΟΣΑ στο φετινό Δείκτη Διεθνούς Φορολογικής Ανταγωνιστικότητας.

Παρά το γεγονός ότι η Αξιωματική Αντιπολίτευση είχε προεξοφλήσει πέρυσι ότι δεν θα επαληθευτούν οι εκτιμήσεις μας για το 2022, το ΑΕΠ της χώρας αυξάνεται εντυπωσιακά και αναμένεται ο ρυθμός ανάπτυξης για το 2022 να κλείσει στο 5,3%, επίπεδο σημαντικά υψηλότερο από τις προβλέψεις. Ταυτόχρονα, η εκτίμηση για την ανάπτυξη στον Προϋπολογισμό του 2023 ανέρχεται στο 2,1%, σε ρυθμό υψηλότερο από αυτόν της Ευρωζώνης που υπολογίζεται σε 1,4%. Το 2023 το ΑΕΠ αναμένεται να υπερβεί τα 220 δισεκατομμύρια ευρώ, προσεγγίζοντας για πρώτη φορά τα επίπεδα, στα οποία ήταν το 2010.

Επισημαίνω, επίσης, τη μείωση της ανεργίας. Το 2022 το ποσοστό ανεργίας αναμένεται να διαμορφωθεί σε σημαντικά χαμηλότερα επίπεδα από αυτά που προβλέφθηκαν στο Πρόγραμμα Σταθερότητας και στον Προϋπολογισμό του 2022.

Οι δημοσιονομικοί στόχοι που είχαν τεθεί στο Πρόγραμμα Σταθερότητας, σε ό,τι έχει σχέση με το πρωτογενές πλεόνασμα της Γενικής Κυβέρνησης, δηλαδή έλλειμμα 2% του ΑΕΠ για το 2022 και πλεόνασμα 1,1% του ΑΕΠ για το 2023, αναθεωρούνται. Οι νέοι στόχοι παραπέμπουν σε έλλειμμα 1,7% του ΑΕΠ για το 2022 και πλεόνασμα 0,7% του ΑΕΠ για το 2023. Αυτό σημαίνει ότι διατηρείται η δημοσιονομική ισορροπία, ενώ ταυτόχρονα έχουμε τη δυνατότητα να διοχετεύσουμε πόρους για τη στήριξη ευάλωτων πολιτών, νοικοκυριών και επιχειρήσεων, σε αυτή την κρίσιμη συγκυρία.

Στο προσχέδιο του Προϋπολογισμού του 2023 έχουν συμπεριληφθεί, μεταξύ άλλων, στοχευμένες παρεμβάσεις για την τόνωση της οικονομικής δραστηριότητας και τη στήριξη των οικογενειακών προϋπολογισμών που πλήττονται από τις πληθωριστικές πιέσεις, ύψους 3,5 δισεκατομμυρίων ευρώ. Οι παρεμβάσεις αυτές αφορούν:

Την εξοικονόμηση ενέργειας μέσω της επιδότησης εγκατάστασης φωτοβολταϊκών πάνελ σε νοικοκυριά, επιχειρήσεις και αγροτικές εκμεταλλεύσεις, την αντιμετώπιση του αυξημένου κόστους στέγασης για τους νέους, μέσω επιδοτήσεων για ανακαίνιση και εξοικονόμηση ενέργειας νοικοκυριών, καθώς και προγραμμάτων χαμηλότοκου δανεισμού για αγορά πρώτης κατοικίας από νέους και ζευγάρια έως 39 ετών, την αντιμετώπιση της υπογεννητικότητας, μέσω του επιδόματος μητρότητας στον ιδιωτικό τομέα από τους 6 στους 9 μήνες και τη στήριξη των φοιτητών που σπουδάζουν μακριά από τον τόπο κατοικίας τους, μέσω της χορήγησης αυξημένου επιδόματος στέγασης.

Στα επιπρόσθετα δημοσιονομικά μέτρα περιλαμβάνονται η αναμόρφωση του ειδικού μισθολογίου του Εθνικού Συστήματος Υγείας, οι μισθολογικές παρεμβάσεις για τη στήριξη των στελεχών των Ενόπλων Δυνάμεων και η παροχή κινήτρων για την επέκταση της τουριστικής περιόδου και κατά τη χειμερινή περίοδο. Παράλληλα, για την αντιμετώπιση των οικονομικών συνεπειών της ενεργειακής κρίσης για το 2023, επιπρόσθετα των πιστώσεων που έχουν προβλεφθεί για το επίδομα θέρμανσης, υπάρχει διαθέσιμο αποθεματικό ύψους ενός δισεκατομμυρίου ευρώ, σημαντικό ύψος το οποίο μπορεί να χρησιμοποιηθεί για την επιδότηση λογαριασμών ηλεκτρικού ρεύματος. Και δεν θα μπορούσαν να παραληφθούν παρεμβάσεις για την αντιμετώπιση των οικονομικών συνεπειών της πανδημίας.

Στη συνέχεια των ποσών που διατέθηκαν τα προηγούμενα χρόνια, για το 2023 έχουν προβλεφθεί πρόσθετες πιστώσεις 180 εκατομμυρίων ευρώ, για την κάλυψη του μισθολογικού κόστους του έκτακτου υγειονομικού προσωπικού. Σημειώνω ότι για την κατάρτιση του προσχεδίου του Προϋπολογισμού για το 2023 λήφθηκε υπ’ όψιν η διάθεση πόρων ύψους 8,3 δισεκατομμυρίων ευρώ από το Πρόγραμμα Δημοσίων Επενδύσεων το οποίο χρηματοδοτεί την αναπτυξιακή πολιτική της χώρας, με δράσεις που συμβάλλουν στην αύξηση του ιδιωτικού και δημόσιου κεφαλαίου της οικονομίας, στηρίζοντας παράλληλα την αναπτυξιακή διαδικασία και τον εκσυγχρονισμό της χώρας σε μακροχρόνια βάση. Συνυπολογίζεται, επίσης, η εισροή πόρων ύψους 5,6 δισεκατομμυρίων ευρώ από το Ταμείο Ανάκαμψης και Ανθεκτικότητας, που θα συμβάλουν στη μεγέθυνση του ΑΕΠ και της οικονομίας.

Ολοκληρώνω την ομιλία μου, με αναφορές που σχετίζονται με τα έσοδα και τη φορολογική πολιτική της Κυβέρνησης. Κατ’ αρχήν θα ήθελα να τονίσω ότι τα φορολογικά έσοδα για το 2022 αναμένεται να ανέλθουν στα 54,6 δισεκατομμύρια ευρώ, αυξημένα κατά 9,1%, έναντι του στόχου του Προϋπολογισμού για το 2022. Στο σημείο αυτό είναι ιδιαίτερα σημαντικό να τονίσω ότι τα αυξημένα φορολογικά έσοδα του 2022 συνέβαλαν σημαντικά στη διαμόρφωση των αυξημένων καθαρών εσόδων για το 2022. Τα καθαρά έσοδα του Κρατικού Προϋπολογισμού, μετά τη μείωση των επιστροφών φόρων εκτιμάται ότι θα διαμορφωθούν σε 60,96 δισεκατομμύρια ευρώ, παρουσιάζοντας αύξηση κατά 10% έναντι του στόχου του Προϋπολογισμού για το 2022.

Επαναλαμβάνω, για ακόμη μία φορά, ότι αυτή η κυβέρνηση εδώ και τρία χρόνια, όχι μόνο δεν έχει επιβάλλει ούτε ένα νέο φόρο, αλλά αντίθετα συνεχίζει να προχωρά σε μία γενναία μείωση φορολογικών επιβαρύνσεων, ενισχύοντας την αναπτυξιακή δυναμική της χώρας. Οι μειώσεις φόρων, μεταξύ άλλων, συμβάλλουν στην ενίσχυση των επενδύσεων και στην προοπτική δημιουργίας νέων θέσεων εργασίας. Τα τρία αυτά χρόνια της διακυβέρνησής μας παραμένουμε συνεπείς σε διαρκείς μειώσεις φορολογικών επιβαρύνσεων. Η σύγκριση με την προηγούμενη περίοδο είναι καταλυτική.

Στο προσχέδιο του προϋπολογισμού του 2023, συμπεριλαμβάνονται νέες φορολογικές ελαφρύνσεις, όπως:

H κατάργηση της ειδικής εισφοράς αλληλεγγύης και μάλιστα σε μόνιμη βάση από το φορολογικό έτος 2023, μέτρο το οποίο έχει ως ωφελούμενους 3 εκατομμύρια φορολογούμενους, μισθωτούς του ιδιωτικού τομέα και του δημοσίου τομέα, συνταξιούχους, επιχειρηματίες, ιδιοκτήτες ακινήτων και αγρότες. Δηλαδή, όλα τα φυσικά πρόσωπα, σε μία ιδιαίτερα δύσκολη συγκυρία.

Η παράταση για ένα ακόμη εξάμηνο και συγκεκριμένα μέχρι τις 30 Ιουνίου του 2023 της ισχύος του μειωμένου συντελεστή Φ.Π.Α. 13% στις μεταφορές προσώπων, στον καφέ, στην εστίαση, στα μη αλκοολούχα ποτά, στα εισιτήρια των κινηματογράφων, στο τουριστικό πακέτο, στα γυμναστήρια, στα κολυμβητήρια και στις σχολές χορού που δεν απαλλάσσονται από τον Φ.Π.Α. Παράλληλα, έχει προβλεφθεί η παράταση μέχρι τις 30 Ιουνίου του 2023 της ισχύος του υπερμειωμένου συντελεστή Φ.Π.Α. 6%, σε σειρά αγαθών που αφορούν τη δημόσια υγεία.

Η παράταση της απαλλαγής από την υποχρέωση καταβολής του τέλους επιτηδεύματος, για τους αγρότες που υπάγονται στο κανονικό καθεστώς ΦΠΑ και για τους αλιείς της παράκτιας αλιείας.

 Η παράταση για άλλα δύο έτη, μέχρι τις 31 Δεκεμβρίου του 2024, της αναστολής της επιβολής του Φ.Π.Α. στα ακίνητα, ένα από τα βασικά φορολογικά μέτρα που λάβαμε ως Κυβέρνηση από την αρχή της θητείας μας, για την τόνωση της αγοράς ακινήτων.

Η δυνατότητα απαλλαγής από την υποχρέωση καταβολής τέλους επιτηδεύματος σε μόνιμη βάση για επιτηδευματίες και μικρομεσαίες επιχειρήσεις (με ετήσια ακαθάριστα έσοδα έως 2 εκατ. ευρώ), που αυξάνουν το μέσο ετήσιο αριθμό των εργαζομένων πλήρους απασχόλησης, κατ’ ελάχιστον, για διάστημα τριών μηνών ετησίως.

Η διατήρηση της μείωσης κατά τρεις ποσοστιαίες μονάδες των ασφαλιστικών εισφορών των μισθωτών του ιδιωτικού τομέα.

Παράλληλα, στον προϋπολογισμό του 2023, συμπεριλαμβάνονται μέτρα με ισχυρό κοινωνικό πρόσημο, όπως η αύξηση των συντάξεων με ωφελούμενους περίπου ενάμισι εκατομμύριο συνταξιούχους. Η επιδότηση σε λογαριασμούς κατανάλωσης ηλεκτρικής ενέργειας και φυσικού αερίου.

Η αύξηση του επιδόματος θέρμανσης και η διεύρυνση της περιμέτρου των δικαιούχων.

Η μόνιμη μείωση του ΦΠΑ στα λιπάσματα και τις ζωοτροφές από το 13% στο 6%.

Κυρίες και κύριοι συνάδελφοι, το προσχέδιο του προϋπολογισμού του 2023, αποτυπώνει μια ελληνική οικονομία με δυναμική και ισχυρές προοπτικές ανάπτυξης. Αποτυπώνει μια συνετή δημοσιονομική πολιτική, που διατηρεί παράλληλα τη δυνατότητα να υλοποιεί μέτρα στήριξης για όλους όσους έχουν ανάγκη. Οι πολίτες μπορούν να κρίνουν και να συγκρίνουν. Κυρίως, όμως, να εκτιμήσουν και να συνειδητοποιήσουν το νέο διακύβευμα, την αναγκαιότητα να συνεχίσει η χώρα στο δρόμο της πολιτικής και κοινωνικής σταθερότητας. Η μεγάλη πλειοψηφία των Ελλήνων πολιτών αντιλαμβάνεται τους κινδύνους, εκτιμά και αποτιμά τα πεπραγμένα όλων. Γι’ αυτό και συνεχίζει να στηρίζει την κυβέρνηση και τον Πρωθυπουργό Κυριάκο Μητσοτάκη. Σας ευχαριστώ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ευχαριστούμε, κύριε Υφυπουργέ.

Κυρίες και κύριοι συνάδελφοι, ολοκληρώθηκε η συζήτηση επί του Προσχεδίου του Κρατικού Προϋπολογισμού 2023. Στις τρεις συνεδριάσεις που διεξήχθησαν τη Δευτέρα 17 Οκτωβρίου και σήμερα Τετάρτη 19 Οκτωβρίου, τον λόγο έλαβαν συνολικά έξι Γενικοί Εισηγητές, έξι Ειδικοί Εισηγητές και εννέα Βουλευτές.

Τοποθετήθηκαν, επίσης, ο Υπουργός Οικονομικών, κ. Χρήστος Σταϊκούρας, ο Αναπληρωτής Υπουργός Οικονομικών, κ. Θεόδωρος Σκυλακάκης, ο Υφυπουργός Οικονομικών, κ. Απόστολος Βεσυρόπουλος, ο συντονιστής του Γραφείου Προϋπολογισμού του Κράτους στη Βουλή, κ. Φραγκίσκος Κουτεντάκης, καθώς και η Πρόεδρος του Ελληνικού Δημοσιονομικού Συμβουλίου, κυρία Αναστασία Μιαούλη.

Όπως προβλέπεται στο άρθρο 121 παράγραφος 5 του Κανονισμού της Βουλής, τα πρακτικά των συνεδριάσεων θα διαβιβαστούν στον Υπουργό Οικονομικών, για να ληφθούν υπόψη οι παρατηρήσεις στην κατάρτιση του Προϋπολογισμού του Κράτους, ο οποίος θα κατατεθεί στη Βουλή 40 τουλάχιστον ημέρες πριν αρχίσει το οικονομικό έτος κατά τα οριζόμενα.

Να υπενθυμίσω στους συναδέλφους ότι στις 16.00΄ έχουμε την Κύρωση της Σύμβασης μεταξύ της Ελληνικής Δημοκρατίας και της Γαλλικής Δημοκρατίας.

Καλό σας απόγευμα.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αναστασιάδης Σάββας, Καββαδάς Αθανάσιος, Καραγκούνης Κωνσταντίνος, Καρασμάνης Γεώργιος, Κεφαλογιάννης Ιωάννης, Λεονταρίδης Θεόφιλος, Μπούγας Ιωάννης, Παπαδημητρίου Χαράλαμπος (Μπάμπης), Ρουσόπουλος Θεόδωρος (Θόδωρος), Τσαβδαρίδης Λάζαρος, Αλεξιάδης Τρύφων, Γκιόλας Ιωάννης, Ελευθεριάδου Σουλτάνα, Παπαδόπουλος Αθανάσιος (Σάκης), Αρβανιτίδης Γεώργιος, Λοβέρδος Ανδρέας και Μανωλάκου Διαμάντω.

Τέλος και περί ώρα 15.00΄ λύθηκε η συνεδρίαση.

**Ο ΑΝΤΙΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

 **ΑΘΑΝΑΣΙΟΣ ΚΑΒΒΑΔΑΣ ΤΣΑΜΠΙΚΑ (ΜΙΚΑ) ΙΑΤΡΙΔΗ**